Dantza-ikasketa profesionalen curriculuma argitaratu da — dantzan.eus\nHemen zaude: Hasiera › Albisteak › Dantza-ikasketa profesionalen curriculuma argitaratu da\nDantza-ikasketa profesionalen curriculuma argitaratu da\n2008ko martxoaren 14ko Euskal Herriko Agintaritzaren Aldizkarian argitaratu da Eusko Jaurlaritzako Hezkuntza, Unibertsitate eta Ikerketa Sailak prestatuta "dantza-ikasketa profesionalen curriculuma eta ikasketa horietan sartzeko probak" arautzen dituen dekretua. Hona dekretua osorik.\n252/2007 DEKRETUA, abenduaren 26koa. Honen bidez ezartzen dira dantza-ikasketa profesionalen curriculuma eta ikasketa horietan sartzeko probak.\nHezkuntzari buruzko maiatzaren 3ko 2/2006 Lege Organikoak ezartzen duenez, ikasketa profesional artistikoen helburua da ikasleei kalitatezko irakaskuntza artistikoa eskaintzea eta prestakuntza egokia bermatzea musika, dantza, arte dramatiko, arte plastiko eta diseinuaren esparruetako etorkizuneko profesionalei. Ikasketa artistikoak, besteak beste, musika eta dantzaren alorreko ikasketa profesionalak dira. Legeak ezartzen duenez, ikasketa horiek sei ikasturteko iraupeneko maila profesional batean antolatu behar dira. Bestalde, Hezkuntzari buruzko maiatzaren 3ko 2/2006 Lege Organikoaren 6.4 artikuluan, hezkuntzaren alorreko Administrazioek Lege horretan arautzen diren irakaskuntzen curriculuma ezarriko dutela eta Lege horretan aipatzen diren oinarrizko alderdiak curriculumaren parte izango direla zehazten da.\nHezkuntzari buruzko maiatzaren 3ko 2/2006 Lege Organikoak arautzen dituen dantzako ikasketa profesionalen curriculumaren oinarrizko alderdiak ezartzen dituen urtarrilaren 26ko 85/2007 Errege Dekretuak curriculumaren ardatz gisa espezialitatearen ikasketetan oinarritzen jarraitzen du, eta aldi berean, egitura ireki eta malguago baterantz egiten du aurrera.\nDekretu honen bitartez, lehendabiziko aldiz, dantzako ikasketa profesionalen curriculuma ezartzen da Eusko Jaurlaritzako Hezkuntza, Unibertsitate eta Ikerketa Sailaren kudeaketa alorrerako.\nHorren guztiaren arabera, Euskadiko Eskola Kontseiluari entzun ondoren, Emakume eta Gizonen arteko Berdintasunerako otsailaren 18ko 4/2005 Legeak aipatzen dituen derrigorrezko txostenak egin ondoren eta Euskadiko Aholku Batzorde Juridikoarekin bat etorriz, Hezkuntza, Unibertsitate eta Ikerketa sailburuordeak proposatuta, eta Gobernu Kontseiluak 2007ko abenduaren 26an egindako bileran eztabaidatu eta onetsi ondoren,\nDekretu honek Hezkuntzari buruzko maiatzaren 3ko 2/2006 Lege Organikoaren 6. artikuluko 4. paragrafoak Dantzako ikasketa profesionalen inguruan ezarritakoaren garapena suposatzen du eta ikasketa horietako curriculumaren oinarrizko alderdiak ezartzen dituen 2007ko urtarrilaren 26ko 85/2007 Errege Dekretuak ezartzen duena jasotzen du, eta azken horrek ondorengo hauek arautzen ditu, besteak beste:\n1.– Dantzako ikasketa profesionalen curriculuma.\n2.– Ikasketa horietara sartzeko bideak.\n3.– Ebaluazio, promozio eta bertan jarraitzeko irizpideak.\n2. artikulua.– Aplikazio esparrua.\nDekretu hau Euskal Autonomia Erkidegoko eskuduntza eremuan aplikatuko da.\n3. artikulua.– Ikasketa hauen antolamendua.\nDantzaren alorreko ikasketa profesionalak sei mailako iraupena izango duen gradu batean antolatuko dira Hezkuntzari buruzko maiatzaren 3ko 2/2006 Lege Organikoaren 48.2 artikuluan ezartzen denaren arabera.\n4. artikulua.– Curriculuma.\nDekretu honetan ezarritakoaren ondorioetarako, dantzako ikasketa profesionaletako curriculuma ikasketa horietako irakaskuntza arautu behar duten ebaluazio-irizpide, helburu eta eduki multzoa da.\n5. artikulua.– Helburu orokorrak.\nDantzako ikasketa profesionalen helburua ikasleen gaitasun orokorrak eta hezkuntza sistemak berezko dituen gizalegezko baloreak garatzea da, eta horiez gain, ondorengo gaitasun hauek garatzea ere bai:\na) Dantza begiratzeko ohitura hartzea, dantzarekin lotutako adierazpen eszenikoetara joatea eta interpretatzeko irizpide propioak oinarritu eta garatzea ahalbidetzen duten kontzeptu estetikoak ezartzea.\nb) Sentsibilitate artistikoa eta irizpide estetikoa hezkuntza eta aberastasun pertsonalerako iturri gisa garatzea.\nc) Dantzaren kalitatea analizatu eta baloratzea.\nd) Dantzaren baloreak ezagutzea eta musikatik datozen eta garapen pertsonalerako ezin hobeak diren alderdiak aukeratzea.\ne) Dantzaren gozamena transmititzeko esperientzia bizitzea ahalbidetzen duten dantza- eta kultura-animazioko jardueretan parte hartzea.\nf) Dantzaren alorreko kontzeptu zientifikoei buruzko hiztegi espezifikoa zehaztasunez ezagutu eta erabiltzea.\ng) Dantza ondarea ondare historiko eta kultura ondarearen parte gisa ezagutu eta baloratzea.\n6. artikulua.– Helburu zehatzak.\nDantzako ikasketa profesionalek ikasleek ondorengo gaitasun hauek garatu ditzaten lagunduko dute:\na) Mundu profesionalera sartzea ahalbidetzen duten menperatze teknikoa eta garapen artistikoa erakustea.\nb) Dantzarekin lotutako adierazpen eszenikoetara joateko ohitura hartzea bere dantzaren alorreko kultura osatzeko eta interpretatzeko irizpide propioak oinarritu eta garatzea ahalbidetzen duten kontzeptu estetikoak berriz ezartzea.\nc) Gorputza eta adimena menperatzeak teknika ziurtasunez erabiltzeko daukan garrantzia baloratzea, kalitatezko interpretazio artistikoa lortzeko beharrezkoa den kontzentrazioa lortzeko.\nd) Beharrezkoa den sentsibilitate musikalaren bitartez bere izaeran sakontzea, interpretazio adierazkorra lortzeko.\ne) Dantzaren kalitatea kritikoki analizatzea, berezko dituen baloreei dagokienez.\nf) Norbere bizipen eta esperientzietan curriculuma osatzen duten ikasgai guztietan bereganatutako ezagutzen arteko harremanak ezartzea eta ezagutza horiek aplikatzea kalitatezko interpretazio artistikoa erdiesteko.\ng) Ezagutza historiko, estilistiko eta koreografikoak kalitatezko interpretazio artistiko bat lortzeko aplikatzea.\nh) Taldean taldeko kide gisa integratzeko edo taldeko arduradun gisa aritzeko beharrezkoa den gogoa izatea.\ni) Entzuleriaren aurrean autokontrola erakutsiz, oroimena menperatuz eta komunikatzeko gaitasunez jardutea.\nj) Sorkuntza koreografiko garaikidearen adierazpen ezaugarrien forma desberdinetara beharrezkoa den aldakortasunarekin egokitzea.\nk) Musikaren estiloa, forma eta izaeraren arabera inprobisatzea, baita proposamen desberdinetatik abiatuz ere, eta proposamen horiek ez dute zertan musikazkoak izan, entzunezkoak, plastikoak, poetikoak, etab. izan daitezke.\nl) Interpretazioa sor daitezkeen arazoak konpontzeko beharrezkoak diren erreflexuekin erantzutea.\nm) Bere burua, bere ezaugarri eta gaitasunen inguruko irudi egokia egitea eta ikasteko ohiturak hartzea, errendimendua erabilitako denboraren arabera baloratzea.\nn) Gorputzaren eta sentipenen gaineko ezagutzan sakontzea oreka eta ongizate psikofisiko egokia mantentzeko.\n7. artikulua.– Espezialitateak.\nEuskal Autonomia Erkidegoan Dantza Klasikoa espezialitatea eskainiko da.\n8. artikulua.– Irakasgaiak.\n1.– Dantzako ikasketa profesionaleko irakasgaiak hiru motakoak dira: espezialitate guztietarako derrigorrezkoa eta komuna den bat, espezialitateko derrigorrezkoak eta hautazkoak.\n2.– Espezialitate bakoitzari dagozkion irakasgaiak, beren irakasgaikako banaketa eta dagokion ordutegia Dekretu honetako I. eranskinean ezartzen dira. Ikastegiek aukera izango dute ordu horiek asteka ez den moduan antolatzeko, betiere, urteko ordutegiari eusten baldin bazaio.\n3.– Dantzako ikasketa profesionaletako irakasgaien edukiak, helburuak eta ebaluazio-irizpideak Dekretu honetako II. eranskinean ezarritakoak dira.\n9. artikulua.– Espezialitate guztietarako derrigorrezkoa den irakasgaia.\nEspezialitate guztietarako derrigorrezkoa den irakasgaia honako hau da: Musika.\n10. artikulua.– Espezialitate bakoitzeko derrigorrezko irakasgaiak.\nDantza Klasikoa espezialitatea:\nDantzara Aplikatutako Anatomia eta Elikadura.\n11. artikulua.– Hautazko irakasgaiak.\n1.– Espezialitate berean profil aniztasuna sustatzeko, eta ikasleen interesak eta beharrak ere askotarikoak direnez, 5. eta 6. kurtsoetan hautazko irakasgaiak irakatsiko dira.\n2.– Ikastegiek hautazko irakasgaien orduak asteka ez den moduan antolatzeko aukera izango dute, betiere, irakasgaiaren eskolen ordu-kopuru osoa 5. eta 6. kurtsoetan mantentzen baldin bada.\n3.– Ikastegiek beren ikasleei eskaintzen dizkieten hautazko irakasgaien artean, Euskal Autonomia Erkidegoko ikastegi guztietan derrigorrez sartu beharko dira honako hauek:\nEuskal Dantza Tradizionala.\n4.– Ikastegiek beste hautazko irakasgai batzuk ere proposatu ahal izango dituzte, baina irakasgai horiek Hezkuntza, Unibertsitate eta Ikerketa Sailak ezartzen dituen baldintza eta prozeduraren arabera onetsiak izan beharko dute.\n5.– Hezkuntza, Unibertsitate eta Ikerketa Sailari aurkeztu beharko zaizkion agiriak ondorengo hauek izango dira:\n– Irakasgaiaren nomenklatura.\n– Irakasgaiaren deskripzioa eta justifikazioa.\n– Irakasgaiaren helburuak, edukiak eta ebaluazio-irizpideak.\n– Prestakuntza bideekiko egokitzapena.\n6.– Irakasgaia sortu berria baldin bada, irakasgai hori emateko ardura duten irakasleen profila eta curriculum vitaea ere aurkeztuko dira, profesional horiek irakasgaia emateko ezagutza nahikoa daukatela justifikatzeko.\n7.– Hautazko irakasgai propio horiek baimenduak izateko, beharrezkoa izango da aldez aurretik ikastegiko Pedagogia Batzordeak onestea.\n8.– Hezkuntza, Unibertsitate eta Ikerketa Sailak beste hautazko irakasgai batzuk (bai ikastegiek nahitaez eskaini beharrekoak, bai eskaintza librekoak) ezarri ahal izango ditu.\n12. artikulua.– Lanbide-espezializazioko programak.\nDantzako ikasketa profesionaletako 5. eta 6. kurtsoetan hasitako prestakuntza prozesu espezifikoak garatu eta osatzeko asmoz, eta Hezkuntzari buruzko maiatzaren 3ko 2/2006 Lege Organikoaren 48.3 artikuluak ezarritakoaren arabera, Hezkuntza, Unibertsitate eta Ikerketa Sailak Dantzako titulu profesionala atera osteko ikasketak arautuko ditu. Ikasketa horien izen generikoa "lanbide-espezializazioko programak" izango da.\n13. artikulua.– Ikastegiko curriculum proiektua.\n1.– Ikastegiek curriculum proiektuak landuz, dantzako ikasketa profesionaletako curriculuma zehaztu eta osatuko dute.\n2.– Curriculum proiektuak, orobat, kurtso bakoitzaren helburu, eduki eta ebaluazio-irizpideen ikasturtekako banaketa barne hartuko ditu, baita irakasgai bakoitzaren programak ere. Banaketa hori ezin izango da aldatu ikasle talde berarentzako ikastegian ematen den mailan zehar.\n3.– Ikastegiaren curriculum proiektua ikastegi horretako irakaskuntza jardueraren programazioaren zati izango da, eta dagokion programazio orokorrari erantsiko zaio.\n4.– Hezkuntza, Unibertsitate eta Ikerketa Sailak curriculumaren garapena erraztuko duten materialak prestatzea sustatuko du, eta irakasleen lana ildo horretatik bideratzeko xedapenak emango ditu; era berean, ekintza iraunkorreko planen bidez, irakasleak birziklatzea bultzatuko du.\n14. artikulua.– Programazioak.\nIrakasleek beren irakaskuntza lanaren programazioak garatuko dituzte, ikastegiaren curriculumarekin eta curriculum proiektuarekin bat etorrita.\n15. artikulua.– Tutoretza eta orientazioa.\n1.– Tutoretza eta orientazioa irakaskuntza lanaren zati dira, eta maila osoan zehar garatuko dira.\n2.– Ikasle talde bateko tutorea den irakasleak bere gain izango du ebaluazioa eta irakaskuntza-ikaskuntza prozesuak koordinatzeko erantzukizuna, eta horrez gain, ikasleen orientazio pertsonalaz ere arduratuko da.\n3.– Tutoreak izendatzeko prozedura eta ikasleen banaketa tutoretza desberdinetan, ikastegi publikoei dagokienez, ikastegi bakoitzeko Antolamendu eta Funtzionamenduari buruzko Arautegian ezarriko da, eta ikastegi pribatuei dagokienez, Barne Erregimeneko Arautegian ezarriko da.\n16. artikulua.– Ebaluazioa.\n1.– Dantzako ikasketa profesionalen ebaluazioa gauzatzeko, hezkuntza-helburuak eta curriculumean ezarritako ebaluazio-irizpideak hartuko dira kontuan.\n2.– Ikasleen ikaskuntzaren ebaluazioa jarraitua eta integratzailea izango da, baina curriculumeko irakasgai bakoitzaren arabera bereiziko da.\n3.– Ikaslearen irakasle taldeak egingo du ebaluazioa, irakasle tutorearen koordinaziopean. Irakasle horiek, beraz, era integratuan jokatuko dute ebaluazio prozesuan eta prozesu horren ondoriozko erabakiak hartzerakoan.\n4.– Irakasleek ondokoak ebaluatuko dituzte:\n– Irakaskuntza prozesuak.\n– Ikasleak ikasi duena.\n– Irakaslearen jarduera.\n5.– Curriculuma osatzen duten irakasgai desberdinen azken ebaluazioaren emaitzak 1etik 10era bitarteko zenbakizko eskalan (hamartarrik gabe) adieraziko dira. Bostetik gorako kalifikazioak positiboak izango dira, bost baino kalifikazio txikiagoak, aldiz, negatiboak izango dira.\n6.– Ikasleen ebaluazioa eta azken kalifikazioa ekainean egingo dira.\n7.– Ekainean ebaluazio negatiboa jaso duten ikasleek bigarren deialdia izango dute. Ikasleak gainditu gabeko irakasgai bat baino gehiago baldin badauka, probak dagozkion irakasleen aurrean egin beharko ditu, eta ondoren, bere irakasle taldeak egingo du ebaluazioa, irakasle tutoreak koordinatuta, ikaslea hurrengo kurtsora igaroko den ala ez zehazteko.\n17. artikulua.– Bertan geratzea eta kurtso gainditzea.\n1.– Dantzako ikasketa profesionaletan zortzi urtez geratu daiteke gehienez ere. Ezin izango da kurtso berean bi urte baino gehiago egon, 6. kurtsoan izan ezik.\n2.– Salbuespen gisa, Hezkuntza, Unibertsitate eta Ikerketa Sailak horretarako jarritako baldintzak betez, urtebetez luza daiteke iraupena kurtso bakoitzean; betiere, ikasleak ikasketen garapenari enbarazu handia egin dion gaixotasunen bat edo antzeko arrazoiren bat jasan baldin badu.\n3.– Ikasleek egin dituzten irakasgaiak gainditzen dituztenean edo ebaluazio negatiboa gehienez bi irakasgaitan daukatenean igaroko dira hurrengo kurtsora. Dantza praktikaren inguruko gainditu gabeko irakasgairen bat baldin badaukate, irakasgaiaren errekuperazioa hurrengo urteko kurtsoan egin beharko dute irakasgaia kurtso horren parte baldin bada. Gainontzeko kasuetan, ikasleek aurreko ikasturtean gainditu ez dituzten eskoletara joan beharko dute.\n4.– Kurtso batean edo kurtso bat baino gehiagotan hiru irakasgai edo gehiagotan kalifikazio negatiboa izanez gero, ikasleak ezin izango du hurrengo kurtsora igaro.\n5.– Azken ikasturtea, 6.a alegia, bukatutakoan hiru irakasgai edo gehiagotan ebaluazio positiboa lortzeke daukaten ikasleek ikasturte osoa errepikatu beharko dute. Kalifikazio negatiboa irakasgai bat edo bitan izanez gero, gainditzeke geratu diren irakasgaiak soilik errepikatu beharko dira.\n18. artikulua.– Titulazioa.\n1.– Dantzako ikasketa profesionalak amaitu ondoren, bertan finkatutako helburuak lortu dituzten ikasleek titulu profesionala jasotzeko eskubidea izango dute, eta tituluan, burutu duten espezialitatea adieraziko da.\n2.– Horrez gain, dantzako ikasketa profesionalak burutzen dituzten ikasleek batxilergoko titulua eskuratuko dute batxilergoko irakasgai komunak gainditzen baldin badituzte, arteen modalitateko batxilergoa musika eta dantzaren alorretako bide espezifikoan gauzatu ez badute ere.\n19. artikulua.– Hezkuntza-laguntza berariaz behar duten ikasleak.\n1.– Abenduaren 2ko 51/2003 Legean, aukera berdintasun, ez baztertze eta ezintasunen bat daukaten pertsonen irisgarritasun unibertsalari buruzkoan, ezartzen diren xedapenen esparruan, sortzen diren ikastegi berriek irisgarritasuna sustatzeko eremuan indarrean dauden xedapenak bete beharko dituzte. Gainontzeko ikastegiek Lege horretara egokitu beharko dute bertan ezartzen diren epeen barruan eta bertan ezartzen diren irizpideen arabera.\n2.– Hezkuntza-premia bereziak dauzkaten ikasleak ikasketa hauetako curriculumera 1998ko uztailaren 24ko Aginduko lehenengo xedapen gehigarrian (EHAA 1998-08-31) ezartzen denaren arabera sartuko dira. Agindu horrek, eskola muinbakar eta integratzaileago baten esparruan, hezkuntza-premia bereziak dauzkaten ikasleei hezkuntzaren alorrean eman behar zaien erantzuna antolatzen duen ekainaren 23ko 118/1998 Dekretuaren 16. artikulua (EHAA 1998-07-13) garatzen du.\n20. artikulua.– Irakasgaiak ematea.\n1.– Derrigorrezko irakasgaiak eman behar dituzten irakasleek, hezkuntza administrazioaren menpe dauden ikastegietan, ekainaren 2ko 989/2000 Errege Dekretuak ezartzen dituen betebeharrak bete beharko dituzte; gainontzeko ikastegietan, berriz, apirilaren 15eko 389/1992 Errege Dekretuak ezartzen dituenak bete beharko dituzte, baita horren osteko arauak ere.\n2.– Errege Dekretu horietan sartzen ez diren irakasgaien kasuetan, aldiz, Hezkuntza, Unibertsitate eta Ikerketa Sailak ezarriko ditu horietako bakoitzari dagozkion betebeharrak. Nolanahi ere, irakasleek ikasketa horiek emateko eskatzen den titulazio generikoa edo irakaskuntzarako baliokidea dena eduki beharko dute.\n21. artikulua.– Dantzako ikasketa profesionaletara sartzeko bideak.\n1.– Maiatzaren 3ko 2/2006 Lege Organikoaren 49. artikuluaren arabera, dantzako ikasketa profesionaletara sartzeko, beharrezkoa izango da sarrera-proba espezifiko bat gainditzea. Proba horren bitartez, ikasleak ikasketa profesionalak aprobetxamenduz egiteko dauzkan heldutasun, gaitasun eta ezagutzak baloratuko dira, dekretu honetan ezartzen diren helburuen arabera.\n2.– Ikerketa, Unibertsitate eta Ikerketa Sailak, ikasturtea hasi baino lehen, urtero egingo du sarrera proba egiteko deialdia. Proben deialdia gutxienez probak egin baino bi hilabete lehenago egin beharko da, eta Dantza Eskoletako iragarki-tauletan eta Hezkuntzako Lurralde Ordezkaritzetan emango da deialdiaren berri. Halaber, probaren edukia garatuko du, ebaluazio-irizpideak eta proba gauzatzeko prozedura ezarriko ditu, baita horretarako Epaimahaia osatu eta izendatu ere. Kurtsoetarikoren batean plaza libreren bat baldin badago, sartzeko proba espezifikoak irailean egingo dira.\n3.– Dantzako ikasketa profesionaletara Dantza Klasikoa espezialitatera sartzeko proba espezifikoa publikoa izango da eta ondoren adierazten den bezala, lau zati bereizi izango ditu:\na) Barra osatzen duten ariketa guztiak gauzatzea, gehienez berrogeita bost minutukoa izango da, eta ikastegiko irakasleek zuzendu eta akonpainatuko dute.\nb) Ikastegian bariazio desberdinak egitea, gehienez berrogeita bost minutukoa izango da, eta ikastegiko irakasleek zuzendu eta akonpainatuko dute.\nc) Irakasleak hautagaiari aldez aurretik musika zati bat ezagutzera emango dio, eta hautagaiak inprobisatu egin beharko du. Zatiak gehienez hiru minutu iraungo du.\nd) Proba musikal bat, hautagai bakoitzaren gaitasun musikalak baloratzeko (gaitasun erritmikoa eta entzumen aktiboa).\n4.– Lortutako behin betiko puntuazioa 0tik 10era bitarteko zenbakizko kalifikazioaz adieraziko da, gehienez hamartar batekin, eta beharrezkoa izango da 5 puntu lortzea proba gainditzeko.\n5.– Epaimahaiak ikaslearen maila lehenengo kurtsora sartzeko modukoa baino altuagoa dela irizten baldin badu, ikaslea zuzenean bigarren kurtsora sartzeko erabakia hartu ahalko du, kurtso horretan plazaren bat geratzen baldin bada.\n6.– Halaber, dantzako ikasketa profesionaletako kurtso guztietara aurreko kurtsoak egin gabe ere sartzeko aukera egongo da, baina horretarako, proba bat gainditu beharko da, eta bertan, proba egiten duen pertsonak dagozkion ikasketak aprobetxamenduz gauzatzeko beharrezkoak diren ezagutzak dauzkala erakutsi beharko du.\n7.– Proba horiek Hezkuntza, Unibertsitate eta Ikerketa Sailak antolatuko ditu, hark arautuko du proben edukia, hark ezarriko ditu proben ebaluazio-irizpideak, baita horiek gauzatzeko prozedurak ere, eta horrez gain, horretarako epaimahaiaren osaketa eta izendapenaz ere arduratuko da.\n8.– Deialdiko plazak ikastegi bakoitzari ikastegi bakoitzeko proba gainditu dutenek jasotako puntuazio orokorraren arabera esleituko zaizkio, puntuaziorik altuenetik baxuenera.\n22. artikulua.– Kurtso bat baino gehiagotan matrikulatzea.\nHezkuntza, Unibertsitate eta Ikerketa Sailak ezarriko ditu espezialitateko kurtso bat baino gehiagotan matrikulatzeko baldintzak.\nLehenengoa.– Ikasketak Bigarren Hezkuntzakoekin batera egitea.\nDantzako ikasketak eta Bigarren Hezkuntzako ikasketak aldi berean egiteko aukera erraztuko da.\n1.– Derrigorrezko Bigarren Hezkuntza eta Batxilergoko derrigorrezko irakasgaien kasuan, Hezkuntza eta Zientzia Ministerioak ezarriko du dantzako ikasketa profesionaletako gai eta irakasgai bakoitza zein irakasgairi dagokion.\n2.– Derrigorrezko Bigarren Hezkuntza eta Batxilergoko hautazko irakasgaien kasuan, dantzako ikasketa profesionaletako derrigorrezko edo hautazko irakasgaiak ikasketa horietako hautazko irakasgai gisa hartuak izan ahalko dira. Baita alderantziz ere, hau da, Derrigorrezko Bigarren Hezkuntza edo Batxilergoko hautazko edo derrigorrezko irakasgaiak dantzako ikasketa profesionaletako hautazko irakasgai gisa hartuak izan ahal dira, Dekretu honetako 11.8 artikuluan adierazten denaren arabera. Hezkuntza, Unibertsitate eta Ikerketa Sailak ezarriko du, kasu bietan, irakasgaiak baliozkotzeko prozedura.\n3.– Baliozkotzea egokitzat jotzen ez baldin bada, curriculumaren egokitzapen indibidualak eskatu ahal izango dira. Curriculumaren egokitzapen indibidual horien ondorioz, bi irakaskuntzetako atarramentua hobetzeko helburuarekin, curriculumaren elementuak aldatu ahalko dira. Hezkuntza, Unibertsitate eta Ikerketa Sailak ezarriko du horiek landu eta onesteko prozedura.\nBigarrena.– Hezkuntza, Unibertsitate eta Ikerketa Sailaren Kontserbatorioetako plantillak.\nHautazko irakasgaiak ezartzeak ez du irakaskuntzako plantillak areagotzea ekarriko Hezkuntza, Unibertsitate eta Ikerketa Sailaren menpe dauden Kontserbatorioetan.\nLehenengoa.– Aplikazio egutegia.\nHezkuntzari buruzko maiatzaren 3ko 2/2006 Lege Organikoak ezartzen duen hezkuntza sistemako antolamendu berria aplikatzeko egutegia ezartzen duen ekainaren 30eko 806/2006 Errege Dekretua aplikatuz, Dekretu honek, 2007-2008 ikasturtean, dantzako ikasketa profesionaletako lehenengo lau kurtsoetan izango du eragina, hortaz, orain arte indarrean egon diren maila ertaineko lehenengo bi zikloak ezabatu egingo dira.\n2008-2009 ikasturtean dantzako ikasketa profesionaletako bosgarren eta seigarren kurtsoak ezarriko dira, eta orain arte indarrean egon den maila ertaineko ikasketetako hirugarren zikloa ezabatu egingo da.\nBigarrena.– Indarrean sartzea. Dekretua hau Euskal Herriko Agintaritzaren Aldizkarian argitaratu osteko egunean sartuko da indarrean.\nVitoria-Gasteizen, 2007ko abenduaren 26an.\nABENDUAREN 26KO 252/2007 DEKRETUARENA\nDANTZAKO IKASKETA PROFESIONALEI DAGOZKIEN IRAKASGAIEN ORDUEN BANAKETA KURTSO ETA ASTEAREN ARABERA\nIrakasgaia\t1.\t2.\t3.\t4.\t5.\t6.\tGuztira\nMusika\t1\t1\t1\t1\t1\t1\t180\nDantza Klasikoa\t13\t13\t15\t15\t10\t10\t2.280\nDantza Garaikidea\t–\t0,5\t2,5\t2,5\t3\t3\t345\nErrepertorioa\t–\t–\t1,5\t1,5\t7,5\t7,5\t540\nIzaera dantza\t3\t3\t–\t–\t–\t–\t180\nDantzaren historia\t–\t–\t–\t–\t1\t1\t60\nBinakako pausoa\t–\t–\t–\t–\t2\t2\t120\nDantzara Aplikatutako –\t–\t–\t–\t1\t1\t60\nAnatomia eta Elikadura\nInterpretazioa\t–\t–\t–\t–\t1,5\t1,5\t90\nEuskal Dantza Tradizionala\t–\t–\t–\t–\t1\t1\t60\nDANTZAKO IKASKETA PROFESIONALETAKO\nIRAKASGAIEN HELBURUAK, EDUKIAK ETA EBALUAZIO IRIZPIDEAK\nDantzako ikasketa profesionaletan "Musika" irakasgaia irakastearen helburua ikasleengan honako gaitasun hauek garatzen laguntzea izango da:\na) Bere ideia eta sentipenak ahotsa eta instrumentuak erabiliz, originaltasunez adieraztea interpretazio eta inprobisazio egoeretan, bere komunikatzeko aukerak aberasteko, eta adierazteko beste moduak errespetatzea.\nb) Ahozko adierazpena baloratzea (hitz eginezkoa eta abestuz) komunikazio eta ideia eta sentimenduak adierazteko iturri gisa.\nc) Musikaren gaineko ezagutza eta diskurtso musikalaren osaketa arautzen duten arau orokorren gaineko ezagutzaren inguruko interesa izatea, baita haren sormen prozesuaren gainekoa ere.\nd) Garai eta estilo desberdinetako musikaren ezaugarri, aukera eta adierazteko baliabideak ezagutzea, errepertorioko edozein lan nahiz musika lan baten gainean inprobisatzean kalitatez interpretatzea lortzeko.\ne) Beste kultura batzuetako musikazko adierazpenak baloratu eta errespetatzea.\nf) Isiltasunak musika existitzeko aldez aurretiko baldintza gisa, baita norberarekiko zein besteekiko harremanetan harmonia elementu gisa daukan garrantzia baloratzea, eta soinua bereizkuntzarik egin gabe erabiltzeak eragiten duen oldarraz konturatzea.\nAhotsa eta hitza musikazko adierazpen bide gisa. Ahozko inprobisazioak: banakakoak eta taldekoak, libreak eta zuzenduak, melodiarekin eta gabe. Ahozko errepertorioaren praktika. Erritmoa, melodia, harmonia eta forma musikaren elementu gisa. Pultsua, azentua eta esaldien ekoizpena, musika-hizkuntzako elementu gisa. Errepikapena, imitazioa, bariazioa, garapena eta inprobisazioa konposizio prozedura gisa. Gorputz perkusioa eta eskolako instrumentuak erabiltzea mugimendua eta dantza laguntzeko. Musikaren Historiako aldi garrantzitsuak: formak eta estiloak. Estilo aniztasuna musika garaikidean. Beste kultura batzuetako musika. Musika eta ikus-entzunezko baliabideak.\n1) Kantu kolektiboko jardueretan esku hartzea adierazpena eta intonazioa taldearen soinu mailara egokituz. Irizpide honen helburua ikasleek kantu kolektiboko egoeretan esku-hartze aktiboa daukaten ebaluatzea da, baita ikaslea kantu jardueretara zein jarrerarekin hurbiltzen den ebaluatzea ere, eta ahozko intonazioa eta adierazpena taldearen soinu mailara egokitzeko nahia behatuko da.\n2) Eskema erritmiko-melodikoen jarduera esparrua errespetatzea (8 eta 16 pultsu bitarteko iraupena eta eskala naturalaren esparruan) inprobisazio egoeretan. Irizpide honen helburua ikasleak proposatu den eredu erritmiko-melodikoko jarduera esparrua errespetatzeko daukan abilezia egiaztatzea da, inprobisazioan erraztasun eta naturaltasunez esku hartzeko daukan gaitasuna, ideia originalak ematen dituen eta esku-hartzea zailago bilakatzen denean isiltzen dakien behatuko da.\n3) Musika irakurtzea taldeko musika jardueren testuinguruan interpretazio eta entzumen lanei laguntzeko. Irizpide honek musika-irakurketaren erabilpen funtzionala ebaluatzen du. Helburua ez da ikuspuntu solfistiko batetik ebaluatzea, ikasleak irakurketan nolako trebeziarekin moldatzen den ikustea baizik, taldearen musika jardueretan aurrera egiteko partituran bermatzeko beharra sortu ondoren.\n4) Entzundako musika lanekin lotutako iritzi pertsonalak besteei aditzera emateko musikaren alorreko terminologia egokia erabiltzea. Irizpide honen bitartez musika epaitzean musika-hizkuntza egokia erabiltzeko gaitasuna ebaluatzen da, izan ere, "musikaz hitz egiten" jakiteak musikaren alorreko oinarrizko kontzeptu eta printzipio batzuk bereganatzea esan nahi du.\n5) Taldeko interpretazio jardueretan parte hartzea eta musikaren beharrezko ondorioz beharrezkoak diren zeregin trukaketak onartzea. Irizpide honen bitartez, musika egoera batek eskatzen duen edozein zeregin onartzeko orduan, ikasleak daukan mugikortasuna ebaluatzen da. Edozein instrumentutik aritzeak, kantatzen, zuzendari gisa, bakarlari gisa, etab. taldeko interpretazioan sarritan ikusten diren jardunbide estereotipatuak gainditu direla esan nahiko du.\n6) Inprobisaziorako beste eremu artistiko batzuetatik ateratako ideiak musikaren bitartez adieraztea ahalbidetzen dituzten jarraibide batzuk ezartzea. Irizpide honen helburua ikasleak beste eremu artistiko batzuetan adierazitako ideiak musikaren bitartez transmititzeko gai diren ikustea da. Hortaz, horren euskarri den egituraren analisia barne hartzen da, gero horiekin jardutea ahalbidetzen duten konbentzionalismo musikalak ezartzeko.\nDantzako ikasketa profesionaletan "Dantza Klasikoa" irakasgaia irakastearen helburua ikasleengan honako gaitasun hauek garatzen laguntzea izango da:\na) Koordinazioa menperatzea eta mugimendu guztiak gauzatzea ahalbidetzen duen gorputzaren kokapen egokia kontrolatzea.\nb) Dantza osatzen duten mugimendu guztiak musikaltasunez gauzatzea.\nc) Dantza Klasikoko ezagutza tekniko eta estilistikoak erabiltzen jakitea, interpretazio artistikoan mailarik altuena lortzeko behar den mugimendu kalitatea lortzeko.\nd) Espazioak elementu estetiko zein formal gisa daukan garrantzia baloratzea, eta interpretazioan daukan paperaz jabetzea.\nDantza Klasikoko hiztegia osatzen duten pauso guztiak ezagutzea, eta horiek behar bezala egokitzea beren musika-denbora, azentu eta mugimendu-koordinazioaren arabera. Oroimena lantzeko ariketa iraunkor eta progresiboa. Gorputzaren, dinamikaren, mugimenduaren erasoaren eta arnasketaren gaineko kontrola garatzea. Pausu guztiak zehaztasunez eta modu definituan gauzatzea beren norabide eta toki-aldaketekin. Espazioa behar bezala erabiltzea. Musika barneratzea sentsibilitate artistikoa dantzarako beharrezkoa den dotoretasun eta energiarekin garatzeko. Sentsibilitate musikala garatzea mugimenduaren kalitate ona lortzeko ezinbesteko premisa gisa. Punta eskola: punta erdiko zapatilen gaineko pausu guztiak ikastea, eta nesken kasuan, puntazko zapatilen gainekoak. Mutilentzako eskola: espezifikoki "gizonezkoentzako pauso" gisa adierazten diren pauso guztiak ikastea. Bira eta saltoaren perfekzionamendu teknikoa eta interpretazioa garatzea. Sormen gaitasunak garatzea.\n1) Dantza Klasikoko hiztegiko pauso guztiak jakin eta ezagutzea eta beren aplikazio teknikoa ulertzea. Ebaluazio-irizpide honen helburua ikasleak pauso guztien izena, nola gauzatzen diren, beren ezaugarriak eta Dantzan daukaten esanahi teknikoa ikasi dituela egiaztatzea da.\n2) Unean-unean irakasleak adierazten dituen ballet-barrako ariketak gauzatzea, dagokion mailako musikazko akonpainamenduarekin. Irizpide honekin, ikaslearen gaitasun fisikoen heldutasun maila, Dantza Klasikoko teknika menperatzeko beharrezkoa dena, egiaztatu nahi da.\n3) Ikastegian irakasleak unean-unean adierazten duen adagio ariketa bat gauzatzea. Ebaluazio-irizpide honekin beren gaitasun teknikoa egiaztatu nahi da, orekaren sentimena, hanken altxatzea eta zabaltasuna, gorputzak espazioan posizioetan daukan definizioa eta zehaztasuna, koordinazioa, besoen eta buruaren mugimendua eta kokapenari dagokienez. Horrez gain ikaslearen musikaltasuna, adierazkortasuna, komunikazioa eta pertsonalitate artistikoaren heldutasuna behatuko da.\n4) Ikastegian irakasleak unean-unean adierazten duen bira ariketa bi gauzatzea. Irizpide honekin ikasleak birak emateko teknika menperatzea, koordinazioa eta espazioan mugitzeko sentimena lortu dituela egiaztatu nahi da, baita pausoen eta pauso-arteen garbitasuna, definizioa eta zehaztasuna ere.\n5) Ikastegian irakasleak unean-unean adierazten duen salto txikiko ariketa bi gauzatzea. Ebaluazio-irizpide honen bitartez, ikasleak saltoa gauzatzean lortu duen maila teknikoa egiaztatu nahi da, baita bere hanken malgutasuna eta indarra, "Plié"aren lana (malgutasuna, jaitsierako eustea eta bultzada), koordinazioa, azentu musikalak eta muskularrak, aldaken altxatzea eta soinaren eustea ere.\n6) Ikastegian irakasleak unean-unean adierazten duen bateria ariketa bat gauzatzea. Ebaluazio-irizpide honen bitartez, bateria txikiaren teknikan bereganatutako menderakuntza eta exekuzio maila egiaztatu nahi da, bateriarako "en dehors"ean garapen fisiko eta muskularra behatuko dira, baita hanka eta oinen mugimenduen garbitasun, definizio eta zehaztasuna, saltoen koordinazioa eta azentu musikalak eta muskularrak ere.\n7) Ikastegian irakasleak unean-unean adierazten duen salto handiko zenbait ariketa gauzatzea. Ebaluazio-irizpide honen bitartez, mugimendu gaitasunaren garapen maximoa, zabalera maximoa erabiliz salto egiteko muskulu-lanak sortzen duen energia, gorputzak airean daukan zehaztasuna eta kokapena, beso eta hankek koordinazioa eta bultzada, hanka, beso, soin eta musikaren sinkronizazioa egiaztatu nahi dira.\n8) Ikastegian irakasleak unean-unean adierazten duen espezifikoki gizonezkoentzako diren zenbait ariketa gauzatzea. Ebaluazio-irizpide honekin, gizonezkoak diren ikasleek Dantza Klasikoan espezifikoki gizonezkoena den teknika menperatzen duten egiaztatu nahi da.\n9) Ikastegian irakasleak unean-unean adierazten duen espezifikoki emakumezkoentzako diren puntazko zenbait ariketa gauzatzea. Ebaluazio-irizpide honekin, emakumezkoak diren ikasleek punten teknikan lortu duten maila teknikoa egiaztatu nahi da.\n10) Pianistak lehenago joko duen musika zati batetik abiatuz inprobisazio ariketa bat egitea. Ebaluazio-irizpide honekin, musika entzutean musikak eragiten dituen irudiak eta sentipenak mugimenduekin irudikatzen jakiteko ikasleak daukan heldutasun maila egiaztatzen da, eta horrez gain, bere sormen zentzua, sentsibilitatea eta musikaltasuna egiaztatzen dira.\nHorrez gain, ebaluazio-irizpide guztiekin egiaztatuko da gaitasun artistikoa, sentsibilitatea, musikaltasuna eta adierazpen komunikazioa.\nDantzako ikasketa profesionaletan "Dantza Garaikidea" irakasgaia irakastearen helburua ikasleengan honako gaitasun hauek garatzen laguntzea izango da:\na) Dantza Garaikideko mugimenduak ezagutu eta praktikatzea, baita beren kalitate eta ñabardura desberdinak ere, exekuzio tekniko eta artistiko egokia lortzeko.\nb) Estilo desberdinetako aldaerak interpretatzea, Dantza Garaikidearen formen aniztasuna ezagutzeko.\nc) Dantza forma libreak inprobisatzea sormen sentsibilitatearekin eta zentzu koreografikoarekin.\nd) Dantza Garaikidearen diziplina arteko izaeratik eratortzen diren eskakizunetara egokitzeko beharrezkoa den aldakortasuna erakustea.\nAriketak lurzoruan: gorputzaren zati desberdinen sentipenak eta indarra bereiztea. Soina uzkurtzeko eta bizkarrezurraren mugikortasunaren inguruko lanak. Arnasketa mugimenduaren jatorri gisa erabiltzea. Ariketak zentroan: gorputzaren ardatza aldatzea, pauso desberdinetan oreka bilatzen. Gorputzaren zati guztien koordinazioa. Espazioa behar bezala erabiltzea. Sentsibilitate plastikoa garatzea. Inprobisazio askea praktikatzea, objektuekin eta gabe, banaka eta taldean. Aldaera txikiak ikastea. Errepertorioko koreografo garaikideen aldaerak ikastea.\n1) Banaka bariazio aske bat inprobisatzea, musika estilo desberdinetatik abiatuz. Ebaluazio-irizpide honen bitartez, banakako inprobisazioarekin, ikaslearen sormen-garapena, adierazpen artistikoa eta musika-sentsibilitatea egiaztatu nahi dira.\n2) Taldean bariazio aske bat inprobisatzea, musika estilo desberdinetatik abiatuz. Ebaluazio-irizpide honen bitartez, ikaslearen sormen-garapena, adierazpen artistikoa eta musika-sentsibilitatea egiaztatu nahi dira, baita ikasleak taldearen inprobisazioan integratzeko daukan gaitasuna ere.\n3) Errepertorioko koreografo garaikideen aldaerak interpretatzea. Irizpide honen bitartez, ikaslearen interpretatzeko gaitasuna baloratu nahi da, baita proposatutako aldaerarekiko identifikazioa ere.\nDantzako ikasketa profesionaletan "Errepertorioa" irakasgaia irakastearen helburua ikasleengan honako gaitasun hauek garatzen laguntzea izango da:\na) Dantza Klasiko edo Dantza Neoklasikoko errepertorioko lanak edo zatiak interpretatzea, menderakuntza teknikoaren naturaltasunarekin eta obraren estiloaren garbitasunarekin.\nb) Dantzak taldean, bakarlari paperak eta ballet osoak interpretatzea.\nc) Garai eta joera artistiko desberdinetako ballet garrantzitsuenak ezagutu eta bereiztea, estilo eta ñabarduren aniztasunean sakonduz.\nd) Balletetako baldintza historikoak eta ezagutzak bere interpretazio estilo eta formarekin lotzea.\nGarai eta joera artistiko desberdinetako errepertorioko lanak ikastea, eta estiloen aniztasunean sakontzea. Balleten ezagutza tekniko eta historikoak bereganatzea dantzan interpretazio egokia egiteko. Pertsonaia bakoitzaren izaeraren analisia, interpretazio dramatiko zuzena egiteko. Paper desberdinen interpretazioa ikastea, hautatutako obrak eskatzen dituen estilo eta formen barruan. Indibidualtasun artistikoa eta birtuosismo teknikoa garatzea. Taldeko dantzak praktikatu eta interpretatzea. Erdi-bakarlari eta lehenengo dantzari aldaerak praktikatu eta interpretatzea. Taldean dantza egiteko arauak ezagutu eta baloratzea. Oroimena lantzeko ariketa iraunkor eta progresiboa.\n1) Ikastegian ikuslegoari zuzendutako koreografia lanak interpretatzea, entseatu ondoren. Irizpide honen bitartez, dantzariak dantza taldean daukan gaitasun diziplinatua, eman zaion papera onartzeko daukan gaitasuna, taldearen batasunean daukan erantzukizuna eta bere sentipenak eta izaera ateratzen eta ikuslegoarekin konexio emozionala lortuz, egokitu zaion paperarekiko egokitzapena baloratu nahi da.\n2) Dantzari bakarlariaren errepertorioko paper bat interpretatzea. Irizpide honekin, ikaslearen maila teknikoa eta interpretatzeko gaitasuna baloratu nahi dira, hautatutako aldaeraren estiloa eta izaera asimilatuz.\n3) Dantzari nagusiaren errepertorioko paper bat interpretatzea. Irizpide honen bitartez, ikaslearen birtuosismo maila baloratu nahi da, interpretazioaren dohain naturala eta sentsibilitate artistikoarekin batera.\n4) Ikasleek hautatutako errepertorioko karaktereko paper bat interpretatzea, eta bertan, ikasleek bilatuko dituzte ñabardura desberdinak, baita alderdi historikoak aztertu ere. Irizpide honen bitartez, ikasleak behaketa eta analisirako daukan prestakuntza egiaztatu nahi da, baita bere kezkak, sentsibilitatea, sormena eta estetikaren zentzua ere.\n5) Ikusleagoaren aurrean errepertorio klasikoko taldeko dantza bat interpretatzea. Ebaluazio-irizpide honen helburua ikaslea dantzaz gozatzeko eta taldeko gainontzeko kideekin interpretazio harreman berezi bat mantentzeko gai den ikustea da.\nIzaera dantzan adierazpen mugimenduaren kalitatea lortzea.\nOinak eta soina oinarri tekniko zuzena ahalbidetzeko moduan kokatzea.\nBarrako ariketak modu zuzenean egitea, baita zentroan horien aplikazioa ere.\nIzaera dantzaren alorrak berezko duen hizkerako terminologia ezagutzea, baita eskualde eta herrialdearen arabera, bere pauso, konbinazio edo dantzen aplikazio deskriptiboa ere.\nIzaera dantzaren jantzi eta arropen garrantzia ezagutzea.\nIrakasgai honetan ikasleen indibidualtasuna eta birtuosismoa garatzea.\nBarran eta zentroan Izaera dantzako ariketa espezifikoak ezagutzea.\nOndorengo dantza herrikoi hauetariko batzuk ikasiko dira: Dantza errusiarra, moldaviarra, bielorrusiarra, poloniarra eta hungariarra, bulgariarra, ukraniarra, eskoziarra, georgiarra, latinoamerikarra, venezuelarra etab.\nOndorengo dantza eszenikoak ikasiko dira: Dantza poloniarra, hungariarra, italiarra eta espainiarra eta beste batzuk.\nOpera eta antzerkiko errepertorioko balletetako zatiak ikastea.\nBikoteko dantza ikastea, bikoteetan dantza egitean ikasleen arteko harremanak eta koordinazioa lortzeko lan egitea.\n1.– Dantzetatik ikasitako oinarrizko pausoak jakin eta ezagutzea eta horien hiztegi teknikoa ulertzea. Ebaluazio-irizpide honen helburua ikasleak dantzetako pausoak praktikoki ikasi dituela, pausoen izena dakiela eta dantzan daukaten esanahi teknikoa ikasi duela egiaztatzea da.\n2.– Irakasleak unean-unean markatzen dituen ariketak gauzatzea, dantzetarako exijitzen den musika-denbora erabiliz. Irizpide honen bitartez, dantza zehatzetan aurkitzen diren mugimenduak behar bezala ikasi direla egiaztatu nahi da.\n3.– Irakaslearen argibideei jarraituz, dantza nazionala eta dantza herrikoiaren adierazkortasuna, izaera eta teknika garatzen doazen ariketa eta pausoak gauzatzea. Irizpide honen bitartez, Izaera dantzan pauso eta mugimendu guztiak dantza herrikoi eta izaera dantza zehatz hori hobeto ulertzeko egiten direla egiaztatu nahi da.\n4.– Dantza herrikoia eta dantza eszenikoa bereizten jakitea. Ballet klasikoen parte diren dantza eszenikoak zehaztuz musika erritmoetan sartzea. Irizpide honen bitartez, dantzaren estetikarako beharrezkoak diren ezaugarriak behatu nahi dira, esaterako garapen fisikoa, pertsonalitatea, musikaltasuna, harmonia, mugimenduaren izaera eta dotorezia eta ikuslegoarekiko komunikazioa.\n5.– Aurretik ikasitako dantzetariko bat erreproduzitu eta interpretatzea, bakarrik, bikotean ala taldean. Irizpide honen bitartez, mugimenduko sentsibilitate musikala, adierazpen artistikoa eta interpretazioa egiaztatu nahi dira.\nDantzaren errepresentazioak beren testuinguru historikoan ulertzeko beharrezkoak diren erreferentziak ematea.\nDantza dantzak Arte Eszeniko gisa eboluzionatu duen toki eta garaien perspektiba kulturalean kokatzea.\nEuskal dantza tradizionala ezagutu eta baloratzea, baita aldameneko erkidegoetakoa ere, eta Espainiako kultura arteko panoramaren barruan daukan kokapena ezagutzea.\nJoera koreografikorik garrantzitsuenak eta beren lanik adierazgarrienak ezagutu eta baloratzea.\nTeknikaren bilakaera ezagutzea.\nDantzaren garapenean aipatutako koreografo, interprete eta irudien banakako ekarpena baloratzea.\nEgungo Dantzaren mundu profesionala lan munduan sartzea eta bokazioa gauzatzea errazten duen informatutako ikuspuntu batetik ezagutzea.\nDantzak gainontzeko arteekin (Arkitektura, Eskultura, Pintura, Musika eta Literatura) dauzkan loturak ezagutu eta baloratzea, baita lexikoan daukan eragina eta kode koreografikoak ere.\nDantza banakoaren eta taldearen baloreak, ideiak eta sentipenak komunikatzeko bide gisa. Antzerki dantza formak beste kultura eta garai batzuetan, eta beste toki geografiko batzuetan. Dantza tradizionala eta Euskadiko herriaren kulturari egin dion ekarpena.\nEuropako kulturan dantzaren antzerki izaera bereganatzea.\nFrantziako gorteko estilo, modal eta janzkera Errenazimendutik aurrera.\nKode geografikoen formalizazio prozesua eta lehenengo Dantza Akademiaren sorkuntza. Antzerkiko aurrerakuntza teknikoa, Erromantizismoko joera estetiko eta musikalak eta horien isla dantzan. Dantza klasikoaren garai garrantzitsuak eta bere garapena Errusia Inperialean.\nEragin modernoak eta berritzaileen ekarpena antzerki dantzaren esparruan.\nEraginen fusioa konpainia handietan eta horien ibilbidea XX. mendean zehar.\nBallet handien analisia, ikasleek Errepertorio eskoletan dantzatutako obrekin zuzenean lotua, Kontserbatorioa edo tailerraren antzezpenak, eta ikus ditzaketen Dantza Konpainien antzezpenekin.\nAntzerki dantzaren historiako lan eta joera esanguratsuak ikasiko dira, horren garapeneko pertsonaia garrantzitsuen biografien bitartez:\nGaiak teorikoki aurkeztuko dira jatorri desberdinetako testen bitartez, gaztelaniaz eta ingelesez, eta zenbait grabazio ikusiko dira bideo eta DVD formatuetan.\n1) Herri eta kultura guztietan, eta zehazki, mendebaldeko munduan Dantzak eboluzionatu duen testuinguru historiko eta kulturalak ezagutu eta bereiztea.\nIrizpide honen bitartez, ikasleak Dantzaren ezaugarri izan diren kontzeptuen bilakaeraren inguruan lortu duen ulermen maila egiaztatu nahi da.\n2) Dantzaren Historiaren garapenean garrantzitsuak izan diren pertsonen (dantzariak, koreografoak eta sustatzaileak) ekarpenak ezartzea.\nIrizpide honekin, ikasleak Dantzaren garapenean eragin garrantzitsua izan duten sortzaile eta interpreteen lana identifikatu eta baloratzeko daukan gaitasuna egiaztatzen da.\n3) Dantzaren Historian sortu diren estilo eta teknika desberdinak eta hiztegia identifikatu eta baloratzea, baita horiek lehenagoko garaiekin daukaten harremana eta geroko aldietan izan duten eragina ere.\nIrizpide honen helburua ikasleak Dantzaren hizkuntza osatzen duten teknika eta estiloen gainean daukan ulermen maila egiaztatzea da.\n"Binakako Pausoa" irakasgaiaren helburua ikasleen garapen artistiko osoari laguntzea izango da, eta ondorengo gaitasunak sustatuko ditu:\nIkasleari Binakako Pausoko segida koreografikoak gauzatzea ahalbidetzen dioten euskarri, gorputz-erreferentzia eta eusteko moduak ezagutzea.\nBinakako pausoko elementuak norbere segurtasuna eta bikotearena behar bezala zainduz.\nBinakako pausoan bikotean elkar ulertzearen arintasuna emateko beharrezkoak diren erritmo eta ahalegina ezartzea.\nErrepertorioko bikote klasikoko dantza behar bezalako estilo eta kalitate teknikoarekin interpretatzea.\n"Tours de promenade".\nLurreko eta aireko "eustea".\nSalto eutsiak eta toki-aldaketazkoak.\n"En l’air" posizioetara igotzea.\nUnean-unean irakasleak maila horretan markatzen dituen ariketak egitea.\nIrizpide honen bitartez, Binakako Pausoarekin lotutako hizkuntza tekniko eta prozeduren gaineko ulermen maila egiaztatu nahi da.\nBikote klasikoko adagio ariketa bat egitea eta ariketak elementu tekniko eta artistikoen elementuen sekuentziak izatea.\nIrizpide honen bitartez, ikasleek orekak, "tours de promenades"ak, lurreko "eustea" eta birak nola menderatzen dituzten ikusi nahi da.\nBinakako Pausoko ariketak egitea musika tempo desberdinetan.\nIrizpide honen bitartez, ikasleek Binakako Pausoko elementu koreografikoak bikotearen artean behar bezalako antzezpen-komunikazioarekin gauzatzeko gaitasuna daukaten egiaztatu nahi da.\nErrepertorio klasikoko Binakako Pausuko lan bat interpretatzea.\nIrizpide honekin, ikasleak Binakako Pausua kalitate tekniko eta estilo egokiarekin gauzatu eta interpretatzeko gai direla ikusiko da.\nAnatomia, elikadura eta dantza.\na) Dantzak berezko dituen ezaugarri biomenkanikoak eta dantza praktikatzeko beharrezkoak diren ezaugarri fisikoak ezagutzea, baita dantzak organismoko zenbait funtzioren eta gorputzeko eremu desberdinen gainean daukan exijentzia fisiko maila ere, eta zehazki, dantzari gazteen muskulu-eskeleto sistemaren gainean daukana.\nb) Ikasleek giza gorputzaren anatomiaren gaineko ezagutza egokia izatea; norbere gorputzaren osaketa, antolaketa eta funtzionamenduaren inguruko jakintza egokia izateko oinarriak emango zaizkie, eta arreta berezia jarriko da jarrerak sortzeko eta mugimenduaren erantzule den aparatu lokomotorearen funtsezko elementuetan.\nc) Teknikaren garapen egokiena lortzeko beharrezkoak diren ezagutza biomekaniko eta anatomikoak ematea, jarrera akatsak eta/edo dantzarekin lotutako lesioak ekiditeko neurri gisa.\nd) Gizakiaren organismoko sistema eta aparatu desberdinen antolamendua eta funtzionamendua azaltzea, gorputza adierazpen artistikorako bide gisa hobeto erabiltzera bideratuta, eta arreta berezia jartzea jarrerak eta mugimenduak sortu eta mantentzeko beharrezkoa den muskulu-uzkurdura prozesuan eta nerbio sistemaren kontrolari arreta berezian.\ne) Elikadurak daukan garrantzia maila guztietan baloratzea eta dantzariak elikaduraren alorrean eta elikadura eta osasuna eta errendimendu fisiko edota kirol errendimenduaren arteko harremanaren gainean beharrezkoak dituen ezagutzak bereganatzea; elikadura egoki baten eta dantzariak behar bezala hidratatuta egotearen funtsezko oinarriak ulertzea, dantzari gazteen hazkuntza, garapen prozesu normalerako eta dantzak eskatzen duen energia eta elikadurari behar bezala erantzuteko oinarrizko elikadura beharrak baloratzea; eta elikagaien talde nagusiak bereiztea eta elikagai desberdinen edukia ezagutzea.\nf) Ohitura osasungarriak ikasi eta ezartzea sustatu eta laguntzea, baita bizimodu aktiboagoen alde egitea ere, etorkizuneko artisten osasuna hobetzeko, eta ondorioz, beren helduaroan gaixotasunak eta/edo zailtasun medikuak prebenitzea, baita giza gorputzak eskaintzen dituen aukerak ahal bezain ongi aprobetxatzea ere, errendimendu fisiko eta artistikoa hobetzeko helburuarekin, eta ondorioz, dantzarekin lotutako lesioak izateko arriskua murriztuko dute.\ng) Dantzaren alorrean sarrien jasaten diren lesioak ezagutzea, baita beren produkzio mekanismoak ere, dantzariek lesioak jasateko arriskua murrizteko kontuan hartu beharreko babesteko eta prebenitzeko neurriak zehaztea; dantzaren alorrean bereziki interesgarriak diren alderdi medikuak ezagutzera ematea, gorputz osaketa eta pisuaren kontrola, elikadura gabezien prebentzioa eta/edo elikadura nahasketak barne, besteak beste.\nDantzaren mugimendua eta jarreraren analisi biomekanikoa: Jarrera on bat mantentzeko gomendio praktikoak. Aparatu lokomotorearen biomekanika eta orokortasunak: Hezurra organo gisa, eskeletoa osoki eta hezurrak egitura gisa; artikulazioak eta lotailuak; muskulu-tendoi konplexu funtzionala eta indarrak transmititzeko mekanismoa.\nGiza gorputzaren deskripzio orokorra: azterketa anatomikoa gorputzaren zati eta segmentuka. Goiko muturraren, enborraren eta beheko muturraren anatomia eta funtzioa.\nDantzarako beharrezkoak diren baldintzak eta ezaugarri fisikoak; baldintza biomekaniko partikularrak; hautaketa naturalaren prozesua. Dantzako jarrera eta posizioetan esku hartzen duten muskulu nagusiak eta egoera artikularra ikastea. Dantzarako bereziki interesgarriak diren alderdi anatomikoak.\nElikadurak maila guztietan daukan garrantzia eta giza organismoaren elikadura beharrak. Elikagaien osagaiak: elikagai mota desberdinak; elikagaien osagai energetikoak; elikagaien osagai ez-energetikoak, erregulatzaile metabolikoak; bitaminak eta mineralak. Dantzarien oreka hidro-elektrolitikoa eta hidratazio egoera.\nElikagai desberdinen ekarpen erlatiboa eta garrantzia orokorrean ariketa fisikorako, eta zehazki, dantzarako beharrezkoa den energia produzitzeko.\nElikadura eta osasuna: elikadura osasungarria eta orekatua. Elikadura egokia, bai kopuruari dagokionez, bai kalitateari dagokionez: oreka energetikoa eta aniztasuna dietan. Elikagai talde nagusiak. Elikadura osasungarri eta orekatuaren piramidea.\nHazkuntza eta garapenaren prozesua: elikadurarekin eta dantza praktikatzearekin daukan harremana. Oinarrizko elikadura-beharrak eta berezitasunak hezkuntza eta garapen bizkorreneko aldietan (haurtzaroa eta nerabezaroa). Elikadurarekin lotutako akatsik ohikoenak eta horiek nola prebenitu.\nDantzari gazteen jokabidea eta ohiturak elikaduraren inguruan: elikadurarekin lotutako hezkuntza goiz ematearen garrantzia. Gehiegi elikatzearen ondoriozko arazoak: gehiegizko pisua eta gizentasun epidemia geure haur eta gazteen artea; hori prebenitu edo/eta zuzentzeko neurririk egokienak. Dantzariek sarrien izan ohi dituzten elikadura gabeziak; dantzariek elikaduraren inguruan izaten dituzten jokabide nahasketak: elikadura nahasteak.\nDantzaren exijentzia fisiko, metaboliko eta fisiologikoak. Dantza jarduera fisiko gisa. Egoera fisikoa eta horrek dantzan daukan garrantzia. Dantzarien profil antropometrikoa: dantzarien gorputz-osaketa. Dantza erregulartasunez praktikatzearen ondorioak.\nKontrol medikuaren interesa eta beharra dantzan. Hazkuntza eta garapen prozesua, heldutasun biologiko egoera eta dantza praktikatzea. Dantzarako bereziki interesgarriak diren alderdi medikuak: gazte kirolarien "hirukoa"; hilekoaren irregulartasunak, elikadura nahasteak, horrek osteoporosi goiztiarrarekin daukan lotura eta ikuspuntu medikutik dauzkan ondorioak.\nDantzak berezko duen lesio-arriskuaren profila. Dantza praktikatzearekin lotutako lesiorik ohikoenak eta exijentzia mailaren arabera.\nArrisku faktoreen analisi eta identifikazioa: dantzariaren araberakoak diren faktoreak, dantzaren eskakizun berezien araberakoak diren faktoreak, ingurugiroarekin lotutako faktoreak eta oinetako motarekin eta praktika egiten den azalerarekin lotutako beste faktore batzuk. Dantzan aplikatu behar diren prebentzio neurri nagusiak: jarduera baino lehen, jarduerak diharduen bitartean eta jardueraren ostean. Dantzariak egoera fisikoa mantentzea, gorputzaren pisuaren gaineko kontrol egokia eta teknika zuzena ikastearen garrantzia.\nJarreren biomekanikari eta mugimenduari buruzko funtsezko ezagutzak eskuratzea dantza praktikatzen duten bitartean; giza gorputzaren anatomia behar bezala ezagutzea, bereziki, aparatu lokomotorearen oinarrizko elementuei dagokienez, jarreren sortzaile eta mugimenduaren arduradun gisa.\nGiza gorputza ongi koordinatutako funtzio osagarri desberdinez osatutako makina konplexu gisa ulertzea, "motor" bat edo sistema lokomotorearen (muskulaturaren) elementu aktibo bat barne daukala, palanka sistema baten gainean (eskeletoa) ekiten duela ikustea, eta zuzenean nerbio sistemaren kontrolpean (mugimenduaren kontrol nerbiosoa) dagoela eta norbere gorputza adierazpen artistikorako bide gisa erabiltzera bideratuta dagoela ikustea, eta bere erantzunak eta dantzaren praktikako egokitzapenak ezagutzea.\nElikadura jokabide egokia eta ohitura dietetiko osasungarriak sustatzea dantzari gazteen artean, beren helduaroko osasunaren egoeran faktore erabakigarria dela eta dantzariaren errendimendu fisiko eta mentalerako funtsezko osagaia dela ikustea, eta horren ondorioz, etorkizuneko artisten osasuna hobetzea eta giza gorputzaren gaitasun potentzialak ahal beste aprobetxatzea ahalbidetzea, errendimendu fisiko eta artistiko hobetzeko, eta dantzaren praktikarekin lotutako lesioak eta/edo zailtasun medikuak izateko arriskua murriztea.\nAnatomia, fisiologia, elikadura eta dantzaren medikuntzaren alorretan ematen diren ezagutzak aplikazio praktikora bideratzea higiene pertsonala eta gorputzaren zaintzari, egoera fisikoari, dantzari gazteen elikatzeko ohitura eta jokabideei dagokienez.\nAktore teknika batzuk ikastearen bitartez, dantzaren alorreko etorkizuneko profesionalen interpretazio kalitatea hobetzea.\nIkasleari prestakuntza maila altua eskaintzea ondorengo alor hauetan: mugimendu eszenikoak, keinuen adierazpena, mimika, antzezpen analisia, akzio eszenikoa, entseguaren teknika, pertsonaiaren eraikuntza, karakterizazioa, ikuslegoaren edo kameraren aurrean lan dramatikoa gauzatzea.\nAktore teknika erabiltzen jakitea obraren estiloaren eta egiten duen paperaren barruan, emozioak adierazi eta transmititu ahal izateko.\nEspazio-denbora harremana antzerkiaren ikuspuntutik baloratzea.\nDantzaren teknika aktore teknikarekin integratuta daukaten koreografia lanak egitea.\nInterpretazioaren Maisu Handien ikasketa teorikoak.\nIkaslea aktorearen lanbidearen alderdirik funtsezkoenetik alderdirik konplexuenera daramaten ariketak: banakako eta taldeko ariketak egitea: desinhibitzeko ariketak, kontzentrazio ariketak, arretazkoak, lana objektuekin, ekintza-eraginezkoak, inprobisaziozkoak, behatzekoak, energia aktibatu eta kontrolatzekoak, lana testuarekin, etab.\nZati dramatikoen entseguak. Ondoren aipatzen diren gaiei buruzko DVDak ikustea: zinema eta telebistako interpretazioa, bideo-dantza, clown, mimo, maskara, casting teknikak, etab.\nAntzerki muntaia bat, irakurketa dramatizazioa edo ariketa laginak antzeztea. Irizpide honen bitartez, ikasle bakoitzaren prestakuntza maila zehaztu nahi da antzezpeneko adierazgarritasuna, sakontasun energetikoa, askatasuna, izaera, eraldatzeko gaitasuna, testuen interpretazioa, humorea, lanaren aurreko jarrera, inplikazio pertsonaleko maila, autokontrola eta diziplina, partenerrarekin lana, analisia egiteko gaitasuna eta originaltasunari dagokienez.\nAktoreen interpretazio teknikak ezartzea eta Dantzan sartzea. Irizpide honen bitartez, ikasleak antzezteko teknikak dantzari lanean integratzeko, eta dantzaren teknika eta aktoreena bateratzeko gaitasuna egiaztatu nahi da.\nDantza tradizional mota desberdinak ezagutu eta interpretatzea, horiek teknikoki mantentzera iritsi arte.\nBai taldeko dantzak, bai bakarkakoak interpretatzen jakitea.\nDantzarik esanguratsuenak ezagutu eta bereiztea, estilo eta ñabarduren aniztasunean sakonduz.\nDantza tradizionalen baldintza sozial, historiko, koreografiko eta musikalak eta ezagutzak lotzea.\nPausoak, koreografiak, jantziak, historia, inguru geografikoa eta sozio-kulturala, tresnak, sinbolismoa, motak edo tokiko aldaerak eta ondorengo dantza zikloen nomenklatura:\n1.– Ikasleak proposatutako ziklo guztietako dantzak interpretatzen jakitea.\n2.– Ikasleak dantza tradizional desberdinak bereizten jakitea eta beren ezaugarriak eta baldintza sozial, historiko, koreografiko eta musikalak analizatzea.\n3.– Ikaslea koreografia bat sortzeko gai izatea dantza tradizionaleko pausoak eta egiturak proposatutako melodia batean erabiliz.\n4.– Ikaslea edukietan azantzen den dantza baten edo dantza talde baten inguruan, jantzia, historia, ingurua, mota, estilo desberdinak, tresnak, etab. barne hartzen dituen aurkezpen teoriko bat garatzeko gai izatea.\nIkusi hemen dokumentu osoa pdf formatoan.


Aurkezpena. Construcciones y Auxiliar de Ferrocarriles S.A., (aurrerantzean, “CAF”) nazioarteko irismena duen enpresa bat da, tren-sistemetarako ekipamendu eta osagaien diseinu, fabrikazio, hornidura eta mantenuan aritzen dena. Espainiako Burtsan kotizatzen du eta munduan zehar sakabanaturik 70 filial baino gehiago ditu, sektoreko konpainia nagusienen artean dagoelarik.\nBerrikuntza. CAF enpresak berrikuntzaren alde egiten du, hala ikuspuntu teknologiko batetik, nola ekoizpen- eta merkatu-prozesuen ikuspuntutik.\nCAF Ventures Programa. Berrikuntzarekin duen konpromisoaren ondorioz, inbertsio korporatiborako CAF Ventures programa (aurrerantzean eta bat zein bestea erabiltzeko moduan, "Programa” edo “CAF Ventures Programa ”) sortu du, hazteko aukera handia ematen duten eta hedapen fasean diren proiektu berritzaileak (negozio-ereduen berrikuntzan interes berezia ipiniz) hautatzeko eta haien eskura hainbat baliabide eskura jartzeko misioa duena, helburu bikoitza aintzat hartuz, hots, (i) haien hazkunde eta hedadura sustatzea eta, (ii) haiek CAF taldeko konpainia-sarean txertatzea sustatzea. Hori guztiori lortzeko, elkarren arteko Plan Estrategiko bat garatzen da.\nEskaintzak. CAF enpresak, CAF Ventures Programa garatuz, Plan Estrategiko bat adostuko du hautatutako proiektuarekin. Plan hori baliagarri izango da CAF enpresak 3 urtez haren eskura jarriko dituen baliabideak zehazteko, hautaketa-prozesua arautzen duen oinarriko seigarren etapan deskribatzen denez.\nHautagaiak. CAF Ventures Programa araudi aplikagarriaren arabera behar bezala eraturik dauden konpainiei (hasiera batean, 2-4 urte arteko antzinatasuna) zuzendurik dago, negozio-eredu berritzaileak dituztenak eta, beren jarduera, nagusiki, CAF taldearen helburu nagusiarekin lotutako eremu hauetan garatzen dutenak eta, halaber, hazteko aukera handia dutenak eta hedapen-fasean daudenak, hots:\nLurreko Garraiorako Sistemak: Lurreko mugikortasunarekin lotutako negozio-ereduak, trenaren inguruko ekimenak eta lurreko garraiorako beste sistema batzuk, nahiz modalitate anitzeko lurreko garraio-sareak barneratzen dituztenak.\nFabrikazio Aurreratuko Sistemak: Ekoizpen masiboaren eta konbentzionalaren nahiz aski pertsonalizatutako ekoizpenaren artean kokatzen diren fabrikazio-sistemetan oinarritutako negozio-eredu berriak.\nDeialdia: etengabe irekita.\nEskaeraren erregistroa: Programan parte hartzeko eskaeren erregistroa, nagusiki, horretarako Webgunean http://caf-ventures.com/ (aurrerantzean “Webgune”) gaitutako bitarteko telematikoen bidez burutuko da. Bertan, eskatzaileek bete eta bidali beharreko eskaera-inprimakia (aurrerantzean "Inprimakia") aurkituko dute. Inprimakia bide telematikotik bidaltzean eskatzaileak oinarri hauetan jasotako konpromiso guztiak onartzen dituela eta horiek betetzera derrigorturik dagoela ulertzen da eta, horren harira, horietan deskribatutako Programarekin ados dago.\nEskatzaileak emandako datuak eta informazioa zuzenak, egiazkoak eta osoak izan behar dira, beregain hartuko duelarik haiek egiazkoak edo zehatzak ez izatetik eratorritako edozein erantzukizun. Eskatzaileak emandako datuak faltsuak, zehaztugabeak edo iruzurtiak balira, CAF enpresak eskumena izango du parte hartzeko eskaera ezeztatzeko. Eskatzaileak bere proiektua bere erantzukizun esklusibo eta bakarrean komunikatzen duela, eta bere kontu eta arriskura, ezagutu eta onartzen du. Halaber, konpainiarekin lotuta, hirugarrenek egindako erreklamazioen aurrean, CAF enpresa ukitu gabe mantentzea onartzen du.\nEskaera zuzentzea: behin eskatzaileak Programan parte hartzeko eskaera aurkeztuta, CAF enpresak proposamena aztertuko du eta, hala badagokio, aurkeztu ez den informazioa helarazteko eskatuko du, eta eskatzaileari eskaera zuzentzeko epe jakin bat emango dio. Epe hori igarota eskatzaileak eskatu zaion informazioa helarazi ez badu, eskaera baliogabeturik geratuko da automatikoki eta, berehala, dokumentu hau onartzean bi aldeek baitaraturiko betebeharrak bertan behera geratuko dira.\nErabilera okerra: CAF enpresak eskubidea du ekintza hauetakoren bat burutzen duen edozein eskatzaile automatikoki baja egoeran jartzeko: hautaketa-prozesuaren funtzionamendu egokia, garapen normala eta arauzkoa aldatu, iruzurtu edo erabili ezinik uztea; bitarteko iruzurtiak erabiliz abantaila eskuratzeko jarduera desegokiak burutzea, esate baterako, informazio pribilegiatua erabiltzea edo manipulazioak egitea; edota CAF taldearen jardute-printzipioaren aurkakoa izan daitekeen edozein ekintza burutzea.\nParte hartzeko eskaera bidaltzeak ez du esanahi, baldin eta espresuki kontrakoa adierazten ez bada, eskatzaileak CAF enpresaren jabetza intelektual edo industrialeko edozein eskubide erabiltzeko eskumena duenik.\nHautaketa. CAF enpresak eskatzaileen artean hautagaiak hautatzeko prozesu zorrotza gauzatuko du, hazteko aukera gehien duten konpainiak hauteman, hautatu eta, hala badagokio, horietan inbertitze aldera. Hautaketa-prozesua, oro har, etapa hauekin osatuko da:\n1. etapa: Hautagaien harrera eta aurrehautaketa.-\nCAF enpresak parte hartzeko eskaera-inprimakiak, nagusiki, bere Webgunearen bidez jasoko ditu. Inprimaki horretan, eskatzailearen datuak ez ezik, konpainiaren deskribapena, negoziorako abagunea eta lantaldearen deskribapena barneratuko dira.\nHautagaien aurrehautaketa bat burutuko da. Horretarako, CAF enpresak hauek hartuko ditu kontuan: (i) konpainia eskatzaileek CAF Taldearekin duten antzekotasun estrategikoa, (ii) konpainia horien errendimendua eta hazteko aukera eta, (iii) lantaldearen trebetasun ekintzaile eta zuzendaritzakoak.\nEskatzaileak aitortzen du Programan parte hartzeko aurrehautatua suertatzeak ez duela esanahi CAF enpresak bere proiektua hautatu behar duenik, ezta bere eskaintza gauzatu behar duenik ere, ez partzialki, ez osorik.\n2. etapa: Presentziazko bilkura.-\nAurrehautatutako konpainiei, aurrez ezarritakoaren arabera, CAF enpresarekin presentziazko bilkura egiteko hitzordua emango zaie, beren proiektuak azal ditzaten. Fase horretan, CAF enpresak eskubidea izango du aurrehautatutako hautagaiei informazio osagarria eskatzeko. Informazio hori emateko, konfidentzialtasuna mantentzeko alde biko Akordioa sinatuko dute aldeek.\nPresentziako bilkura horren ondorioz, CAF enpresak CAF taldearekin antzekotasun estrategiko gehiago duten hautagaiak hautatuko ditu, berezko irizpideari jarraiki.\n3. etapa: Balio eta negozio arloko Due Diligencea.-\nArestian aipaturiko presentziazko bilkura horren ondorioz hautatutako hautagaiek balioari buruzko Due Diligence bat gainditu beharko dute. Horrela, ezagutza-aktiboen ebaluazioa egingo zaie, CAF taldean txertatzeko dituzten abagune eta aukeren inguruko ikuspegi zabalago bat izate aldera eta, era berean, CAF enpresaren aktibo eta gaitasunekin sor daitezkeen sinergiak aztertzeko.\nOrobat, negozio arloko Due Diligence bat burutuko da. Bertan konpainiaren egungo negozioarekin lotutako alderdiak sakonki aztertuko dira, esate baterako: plan estrategikoa, plan komertziala, bezeroak eta merkatuak, balantzea eta emaitzen kontuak, aurreikuspen ekonomikoak, kaxa-fluxuak, etab.\nAurrez aipaturiko balioespen-irizpideen arabera hautatutako hautagaiei hautaketa-prozesuaren hurrengo fasera igarotzeko hautatuak izan direla jakinaraziko zaie posta elektronikoz.\n4. etapa: Intentzio-gutuna.-\nHorretarako, CAF enpresak aurrez aipaturiko Due Diligence horien ostean hautatutako konpainiei gutun bat helaraziko die. Bertan, nagusiki, behin betiko akordio bat lortzeko elkarrizketekin jarraitzeko konpromiso edo intentzioa, etorkizuneko negozioei aurre egiteko adostutako konpromisoak eta aldi baterako derrigorrezko arauak jasoko dira, hazkunde- eta hedapen- nahiz inbertsio-prozesua antolatze aldera.\nHurrengo fasera igarotzeko, ebaluatu ostean, intentzio-gutun hori sinatu egin beharko du konpainia hartzaileak.\n5. etapa Legeari eta arlo fiskalari buruzko Due Diligencea.-\nIntentzio-gutun horretan espresuki adieraziko da, behin sinatuta proiektuaren alderdi esanguratsuenen berrikuspen legal eta fiskalaren prozesuari ekingo zaiola, konpainiak egun duen egoera ezagutze aldera. Prozesu hori abiatzeko informazio / dokumentazio eskaera gehigarria egingo da.\nDue Diligence legal eta fiskal hori amaitzeko, hauteman ahal izan diren uneko gorabeherak eta, hala badagokio, horien kuantifikazioa adierazteko Txosten bat prestatuko da.\nDue Diligence horretatik eskuratzen den emaitzaren arabera, CAF enpresak CAF Ventures Programara zein konpainia hautagai gaineratuko dituen erabakiko du behin betikoz.\n6. etapa Konpainiak behin betikoz hautatzea, Plan estrategikoa prestatzea, Inbertsio-akordioa sinatzea eta CAF Ventures Programan sartzea.-\nArestian aipaturiko balioespen-irizpideen arabera, azkenik hautatzea erabakitzen diren konpainiei horren berri emango zaie eta CAF Ventures Programan parte hartzeko gonbitea luzatuko zaie.\nPrograman parte hartzeko gonbitea onartzen duten konpainia hautatuek, "Inbertsio-akordioa" negoziatu eta sinatuko dute CAF enpresarekin. Akordio horretan aldeen arteko epe luzerako harremanak eta egiteko inbertsioa (bere egutegi eta baldintzekin) arautuko dira, aurretiaz gauzatutako akordioak abiapuntutzat hartuz. Hori guztiori hautatutako konpainiari hazkunde bizkorra izateko eta CAF taldean sartzeko prest izateko beharrezkoak diren baliabideak emate aldera.\nInbertsio-akordioa sinatzeak konpainia CAF Ventures Programan sartzea inplikatuko du.\nInbertsio-akordio horri, eranskin modura, aldeek zehaztutako Plan Estrategikoa gaineratuko zaio, Programaren ibilbide-orri modura. Horrela, alderdi estrategiko eta taktikoei dagozkien hurrengo hiru urteetarako helburu eta ekintzak finkatuko dira. Halaber, plan horretan CAF enpresak, bere garapenean, konpainiaren eskura jarriko dituen baliabideak zehaztuko dira, hauek izan daitezkeelarik:\nAholkularitza negozio-ereduaren garapenean.\nCAF enpresari dagozkion esparruekin lotutako prestakuntza espezializatua.\nNetworking eta sarbidea CAF enpresaren kontaktuen sarera.\nBOSTEHUN MILA EURO (500.000 €) inguruko inbertsio zuzena.\nProgramak irauten dituen hiru urteak igarota, enpresa Hazkunde eta Hedapen Programatik atera eta CAF taldeko enpresa modura funtzionatzen hasiko da modu autonomoan.\nAurrez ezarritakoaren kalterik gabe, CAF enpresak libreki zehaztu ahal izango ditu hautagaiak hautatzeko irizpideak etapa bakoitzaren amaieran. Erregistratuta dauden eta hautatuak ez diren eskatzaileei horren berri emango zaie dagokion etapan posta elektronikoz.\nEdozein kasutan, CAF enpresak, eskumen osoa izango du proiektuen deialdi, aurrehautaketa eta behin betiko hautaketarekin lotuta.\nCAF Ventures Programan parte hartuko duten konpainien hautaketaren kalterik gabe, orokorki, Programak aurrez deskribatutako prozesuarekin jarraituko du; CAF enpresak hautaketa-prozesua, osorik edo partzialki, aldatzeko askatasuna izango du, konpainia eskatzaile bakoitzaren izaera eta inguruabar partikularrak aintzat hartuz.\nJakinarazpenak. Konpainia bakoitzak Inprimaki horretan solaskide bat identifikatu beharko du, CAF enpresaren kontaktua izateko. Horretarako, Inprimakian, gutxienez, datu hauek adierazi beharko dira, osorik: Izen-abizenak, konpainian betetzen den kargua, helbide elektronikoa eta telefono-zenbakia. Programan parte hartzearekin zerikusia duten jakinarazpen guztiak posta elektronikoz egingo dira, konpainiak izendatutako solaskidearen izenean eta Inprimakian adierazitako helbide elektronikora.\nEskatzaileen erantzukizunak Eskatzaileak izango dira, CAF enpresaren eta harekin lotutakoen aurrean, erantzuleak oinarri hauek ez betetzearen erruz sortutako edo sor daitezkeen zuzeneko nahiz zeharkako kalte berehalako edo bitartekoengatik Erantzukizun horiek berehalako, bitarteko eta etorkizuneko ondorioetarako ere izango dira. Halaber, CAF Ventures Programan parte hartzeko eskaeran nahiz proiektuei buruzko informazioan hirugarrenen eskubideak urratzen badira, eskatzaileak izango dira erantzuleak, baldintza beretan. Halaber, CAF erantzukizun horretatik salbuetsita mantenduko da eta CAF enpresari indemnizazioa eman beharko zaio, eta baita sorrarazitako kalte eta galera guztien eragina pairatu duten hirugarrenei ere, edozein motako erreklamazio, prozedura judizial edo judizioz aparteko barne, kasu guztietan, gainera, abokatu, defentsarako langile eta bestelako profesionalen soldatak sartuta.\nWebgunea erabiltzeko zehaztapen eta baldintzak Eskatzaileak, Inprimakia bidaltzean, CAF Ventures Plataforma Webgunean jasotzen diren Erabilerarako Baldintza eta Zehaztapenen arabera erabiltzea onartzen du. Baldintza eta Zehaztapen horiek espresuki onartu beharko dira webgunera sartzean.\nInformazio Konfidentziala Informazio Konfidentziala dela ulertuko da Programaren testuinguruan eskatzaileak helarazitako informazio eta dokumentazio enpresako, zientifiko, tekniko, komertzial edo beste edozein motakoa. CAF enpresak Informazio Konfidentzial hori soilik Programarekin lotutako helburuetarako erabiliko du, eta horretarako behar den heinean baino ez. Zehazki, CAF enpresak baimendu gabeko hirugarrenek Informazio Konfidentzial hori eskuratzea saihesteko beharrezkoak diren neurriak hartzeko konpromisoa hartzen du, eta era berean jardutekoa berezko informazio konfidentziala gordetzeko baliatuko duen Informazio Konfidentzialari dagokionez. Eskatzailea aurrehautatua bada eta CAF enpresarekin presentziazko bilkura izateko hitzordua ematen bazaio, oinarri hauetan ezarritakoaren arabera, Konfidentzialtasun-akordio bat sinatuko du CAF eta eskatzailearen artean argitara emandako informazio konfidentziala babeste aldera.\nNorbere Datuen Tratamendua Programan parte hartzeko, Inprimakian betetzean, emandako datuak enpresario izaerari buruzkoak diren heinean, nahiz CAF enpresak haiek Business to Business eran erabiltzeari dagokionean, informazio horren tratamendua datuen babeserako araudiaren aplikazio-eremutik kanpo dago, abenduaren 21eko 1720/2007 Errege Dekretuz onartutako abenduaren 13ko 15/1999 Lege Organikoaren Garapenerako Araudiko 2.2. artikuluan xedatua betez.\nHaatik, eta araudi hori aplikagarri izan daitekeenerako, eskatzaileak Programan parte hartzeko bere informazioaren tratamendua onartu eta baimentzen du.\nInprimakia betetzean beste pertsona fisiko batzuei buruzko datu pertsonalak ematen badira (esate baterako, inbertitzaile nagusiak), eskatzaileak horien beharrezko baimena duela adierazten du CAF enpresari pertsona horien datu pertsonalak jaso eta tratatzeko baimena emateari dagokionez. Horri dagokionez, horien datuak jakinarazi aurretik, haiei dokumentu honetan barneratzen diren alderdien berri emateko konpromisoa hartzen du eskatzaileak.\nEdozein kasutan, hala dagokionean, sartu, zuzendu, ezeztatu eta aurkaratzeko eskubidea erabil dezake, araudi aplikagarrian ezarritako baldintzetan. Horretarako, bere eskaera bidal dezake Atarian erabilgarri dagoen harremanetarako inprimakiaren bidez. Bertan, izen-abizenak, harremanetarako telefonoa eta NANaren kopia bat edo bere identitatea egiaztatzen duen dokumentu ofizial bat gaineratu beharko ditu.\nCAF enpresak datu guztiak konfidentzialtasun osoz tratatuko ditu eta horiei dagokien sekretu-betekizuna betez, aplikagarria den araudian ezarritakoari jarraiki. Horretarako, datu horien segurtasuna bermatzeko beharrezkoak diren neurri tekniko eta antolakuntzakoak hartuko ditu, aldi berean, haiek baimenik gabe aldatu, galdu, tratatu edo har daitezela saihestekoak, kontuan izanik teknologiaren egoera, gordetako datuen izaera eta haien gainean egon daitezkeen arriskuak.\nCAF enpresak eskumena izango du edozein unetan oinarri hauek eta horietan barneratutako babesen edukia aldebakarreko erabakiz eguneratu edo aldatzeko, bertsio berria Webgunean argitaratu baino ez duelarik egin behar, jakinarazpen hori egiteko beste edozein bide erabiltzeko betebeharrik gabe.\nCAF enpresak ez du Webgunearen eta bertan aipatutako zerbitzuen eskuragarritasuna eta funtzionamenduaren jarraipena bermatzen, izan ere, hura etengabe eguneratzen da. Horrenbestez, ezinezkoa da plataforma hori etengabe erabilgarri eta akatsik gabe izango dela bermatzea. Gainera, CAF enpresak ez du Webgunean adierazitako informazioa edo bertan ematen diren zerbitzuak ez erabiltzeagatik edo ezin erabiltzeagatik, eskatzaileak jasandako kalteen gaineko inolako erantzukizunik. CAF ez da, inolaz ere, edozein kausa dela medio gerta daitezkeen interferentzia, omisio, etete, informatika-birus edo atariaren deskonexiotik eratorrita jasan daitezkeen kalte edo galeren gaineko erantzulea.\nCAF eta eskatzaileak bakoitzari dagozkion marka erregistratuen gaineko eskubide, titulartasun eta interes guztiak mantentzen dituzte, haiek mantentzeko borondatea azalduz, gerora bien artean ados daitezkeen akordioen kalterik gabe.\nCAF enpresak eta eskatzaileek ez dute erabiliko beste aldearen marka erregistraturik ezta haiekin nahasteko modukoa den antzeko beste edozein marka erregistratu, izen komertzial, hitz, ikur edo diseinurik ere, ez helburu komertzialekin, ez izen korporatiboaren zati gisa, ezta aurkako alderdiaren edozein produkturen izenaren zati gisa ere.\nOinarri hauen edozein publizitate-hedapenerako erabilitako edozein eduki azaltzeko, CAF enpresak eman beharko du baimena.\nWebgunean agertzen diren marka, ohar, izen komertzial, propaganda komertzial, marrazki, diseinu, logotipo edota testuak CAF enpresaren jabetza esklusibokoak dira, edo hirugarrenen jabetzakoak, baldin eta aldez aurretik CAF enpresari haiek erabiltzeko baimena eskatu badie. Debekaturik dago Webgunean agertzen den edozein eduki erabili edo edozein bide baliatuz ustiatzea, aldez aurretik CAF enpresaren baimen idatzia izan gabe. Atariaren diseinua eta edukia jabetza industrial, intelektual eta egile-eskubidearen babeserako legedi aplikagarrian ezarritakoaren arabera dago babesturik. Horrenbestez, debekaturik dago Webguneko diseinua eta edukia aldatu, kopiatu, banatu, hedatu, barreiatu, argitaratu, editatu, saldu edo edozein modutan ustiatzea.\nEskatzaileak Inprimakia bidaltzea, CAF enpresak hura erabiltzea, konpainia bat hautatzea edo oinarri hauetan edozein aipu egitea ez da, inolaz ere, CAF enpresaren eskaintza edo lan-kontratu modura interpretatu behar. Dokumentu honen bidez Eskatzaileak aitortzen du Eskaera Inprimakia bere borondatez bidaltzen duela. Hala izan ezean, CAF enpresa edozein erantzukizunetik salbuesten duelarik.\nJurisdikzioa eta Lege aplikagarria Oinarri hauek interpretatu eta betetze aldera, CAF enpresari eta eskatzaileari Espainiako legeak aplikatuko zaizkie. Dokumentu honen interpretazio edo egikaritzetik eratorritako edozein desadostasun aldeek ebatziko dute zuzenean. Horretarako, fede onez, gorabehera horiek ahalik eta modu harmoniatsuenean ebazteko ahalegin guztiak egiteko konpromisoa hartzen dute, bertan adierazitako baterako intentzioa aintzat hartuz, gehienez, 15 (hamabost) egun baliodunen barnean. Epe hori aldeetako batek idatziz beste aldeari edozein erreklamazioren berri ematean hasiko da zenbatzen. Beste aldeak erantzunik ez emateak ez du ekarriko epe hori bertan behera geratzea. Aurreko atalean ezarritakoari jarraituz ebatzi ezin izan den eta dokumentu honen edo bere interpretazioaren ondorio den edozein gatazka, desadostasun edo erreklamazio arbitraje bidez ebatziko da, eta baita dokumentu hau ez betetzearekin, etetearekin edo ezeztatzearekin lotutako edozein gatazka ere. Arbitrajea Gipuzkoako Ganberako Arbitraje Auzitegian (Espainia) gauzatuko da eta erabiliko den hizkuntza gaztelania izango da. Arbitrajeko laudoa behin betikoa eta apelaezina izango da, haren kontra egon daitekeen edozein errekurtsori muzin egingo zaiolarik.


17:59, 5 maiatza 2020ko berrikusketa\n1.055 bytes added , Duela 8 hilabete\n17:59, 5 maiatza 2020ko berrikusketa (aldatu) (desegin)\n'''Pornografia''' hitzak ekintza sexualak[[Sexualitate|sexuala]]<nowiki/>k edo ekintza erotikoak[[Erotismo|erotikoa]]<nowiki/>k adierazten dituen material orori egiten dio erreferentzia, hartzailearen kitzikapen sexuala eragiteko.\nPornografia hainbat plataformaren bidez azaltzen da, hala nola animazioetan[[animazio]]<nowiki/>etan, zinean[[zinema]]<nowiki/>n, eskulturetan[[Eskulturagintza|eskulture]]<nowiki/>tan, argazkietan[[argazki]]<nowiki/>etan, ipuinetan[[ipuin]]<nowiki/>etan, literaturan[[literatura]]<nowiki/>n, pinturan[[pintura]]<nowiki/>n, eta arrakasta handia lortu du hedabideetan, hala nola [[aldizkari]] pornografikoetan eta [[telefono]] bidezko sexuan, eta azkenaldian Interneten[[Internet]]<nowiki/>en.\n«Pornografia» terminoa honako hitz grekoetatik dator: πόρνnaut (''portnne'', 'prostituta') eta γράθιν-etik (''graphein'', 'grabatu, idatzi, ilustratu') eta -ία atzizkitik (-ía, 'egoera de, propia de, lugar de'); beraz, «prostituten edo prostituzioaren deskribapena edo ilustrazioa» esan nahi du. Hala ere, esan behar da terminoa berriki agertu dela, [[Antzinako GrezianGrezia]]<nowiki/>n ez baitzen inoiz pornografia hitza erabili, eta erabilera zaharrena 1800eko[]<nowiki/>eko hamarkadakoa da frantsesez[[frantses]]<nowiki/>ez.\n''Pornographie'' 1800eko hamarkadan erabiltzen zen frantsesez. 1864an[]<nowiki/>an, [[Diccionario de WebsterrekWebster]]<nowiki/>rek honela definitu zuen argi eta garbi: "pintura lizuna".\nPornografiari, askotan, “porno”“''porno''” deitzen zaio, hizkera informalean.\nPornografia eta irudikapen erotikoak zibilizazioaren antzinatetik datoz, gizakiaren historiaren garai zahar eta primitiboetara, Paleolitoaren[[Paleolitoa]]<nowiki/>ren garairaino. Pornografiaren kontzeptu modernoa, gaur egun nagusi dena, [[XIX. mendeanmendea]]<nowiki/>n [[Viktoriar AroanAroa]]<nowiki/>n material erotikoaren merkaturatze masibotik abiatuta definitzen da, izaera erotiko-artistikoa alde batera utzita eta [[Bigarren Industria IraultzakIraultza]]<nowiki/>k definitu zuen masa-produkziotik abiatuta haren banaketa handituta. Pornografia modernoak 1970eko[]<nowiki/>eko [[Iraultza sexualetiksexual]]<nowiki/>etik hasita ([[Pornoaren Urrezko Aroa]]), gaur egun arte izan du presentzia handiena.\n=== Aurrekariak ===\nPaleolito garaiko [[Homo Sapiens|homo sapiens]] nomaden gizarte primitiboan, pentsamendu magikoa eta oinarri enpirikoak garatu ziren erlijio primitiboen oinarri gisa, giza kreazionismoa animalien ugalketa-ahalmenetan oinarrituta.Tribu primitiboetan, ugaltzera bideratutako egitura anatomikoekiko kultu totemikoa ezarri zen; umetokirako[[umetoki]]<nowiki/>rako gurtza (umetokia eta haren erditzea atxikitzeko zuen gaitasunagatik gurtzen da) eta kultu falikoa ("bizitza-metatzaile" gisa hartzen da). Antzinako gurtzetan oinarrituta, Artizarraren[[Artizarra]]<nowiki/>ren figurin paleoitikoek, hala nola [[Willendorfeko venusa|Willendorf]]-en Artizarrak, giza mirespena gogorarazten zuten genitalen, amatasunaren, emankortasunaren eta erotismoaren aurrean, neurriz kanpoko ugatzen eta ipurmasailen bidez, pornografia irudikatzeko asmoz.\nIndiako[[India]]<nowiki/>ko kultura klasikoetan, sexualitatearen bertuteak hainbat modutan ulertzen ziren: [[ezkontza]], [[Masturbazio|masturbazioa]], [[taldeko sexua]], [[poligamia]] eta [[Homosexualitate|homosexualitatea]]. Sexua, batez ere [[Tantra]] filosofietan, giza jainkotasun naturalaren parte zela eta, batzuetan, argiztapen espiritualerako bide bat zela ulertzen zen. Hinduismoaren[[Hinduismo|Hinduismoa]]<nowiki/>ren, budismoaren[[Budismo|budismoa]]<nowiki/>ren eta jainismoaren[[jainismo]]<nowiki/>aren ikuspegi erlijiosoen arabera, erlijio-praktika eta filosofia espiritual askok sexu-jardueraren garrantzia goraipatzen zuten, kutsu erotiko handiko praktika eta kontakizunen bidez; esate baterako, [[Ashwa medhá|Ashvamedha]] [[Yajna del Rigveda]]. Vatsyayanako[[Vatsyayana]]<nowiki/>ko [[Kama Sutra]] ([[K.a. 400]]-200[[K.a. k200|K.a.200]]) India zaharreko sexualitatearen [[Epitome|epitomea]] da. Ezkonduta dagoen bikote [[Heterosexualitate|heterosexual]] batentzat idealtzat jotzen ziren praktika sexualak deskribatzen dituen liburua da.\nAntzinako Indiako gizartea ohituta zegoen sexualitatearekin eta nudismoarekin[[Nudismo|nudismoa]]<nowiki/>rekin. Sexualitatea irudikatuz, zeremonia-zentroak apaintzen zituzten. [[Ramayana]] eta [[Mahābhārata|Mahabharata]] poema epikoek ([[K.a. 1500eko hamarkada|K.a. 1500]]) zenbait aipamen erotiko zituzten, eta biak erabakigarriak izan ziren [[Ekialde ZaharrekoZahar]]<nowiki/>reko gizarte sexualizatuak eraikitzeko, eragin zuzena izan baitzuten kultura japoniarraren[[japonia]]<nowiki/>rraren, kultura txinatarraren[[Txinako Herri Errepublika|txina]]<nowiki/>tarraren eta kultura tibetarraren[[tibet]]<nowiki/>arraren politika eta moral sexualetan. Txinan, lehenengo sexu-eskuliburuak eta poema erotikoak [[K.a. 200]]. urtekoak dira. Generoen osaketari buruzko ikuspegi teologikoetan[[Teologia|teologiko]]<nowiki/>etan oinarritzen dira, eta Indiako kulturaren testuek eragin handia dute. Halaber, sexuaren irudikapen grafikoak agertzen dira herri-arte tradizionalean, hala nola pinturan eta zeramikan.\nAntzinako Greziako eta antzinako[[Antzinako ErromatarErroma]]<nowiki/>tar Inperioko gizarte klasikoek giza sexualitatea hartu zuten adierazpen artistikoaren oinarri gisa. Arte klasikoan, finkapen artistiko-estetiko sendoa agertzen da berriro, izaki mitologikoen[[Mitologia|mitologiko]]<nowiki/>en irudikapenaren eta giza gorputzaren irudikapenaren bidez, non emakumeen gorputzak edertasunaren eta emankortasunaren ezaugarriak irudikatzen baitzituen, eta gizonezkoen gorputzak, berriz, indarraren eta gizontasunaren ezaugarriak. Mitologia grekoaren barruan, jainkozko[[jainko]]<nowiki/>zko sexualitatean sartzen ziren jainkozko heriotzak eta kontakizunak zeuden, eta poligamia, homosexualitatea, [[pederastia]], [[Sexu-abusu|sexu-abusua]], amojaun-esklabo harremanak, taldeko sexua, [[Transgenero|transgeneroa]], [[Intersexualitate|intersexualitatea]] eta bestialtasuna[[piztitasuna]] bezalako gaiak ere agertzen ziren. [[Arte klasikoa]], sarritan, falozentrikoa zen, organo genitalak obren erdian jartzen baitzituen.\nEszena sexualen irudikapena ohikoa zen Erromako[[Erromatar InperiokoInperioa|Erromatar Inperio]]<nowiki/>ko herri-artean, non sexualitateari buruzko irudipenak [[Grezia klasikoa|Grezia KlasikoarenKlasikoa]]<nowiki/>ren irudipenetara hurbiltzen ziren moralki.\nErdi Aroan, [[Kristautasun|kristautasuna]] nagusi zela, pornografia lizunkeriaren formatzat hartzen zen, eta, beraz, bekatu hilgarritzat; masturbazioa, fornizazioa, [[sodomia]], [[Adulterio|adulterioa]] eta [[Prostituzio|prostituzioa]] lauso "kriminaltzat[[Krimen|kriminal]]<nowiki/>tzat" edo "ez-naturaltzat" jotzen ziren, eta zigor erlijiosoekin eta torturarekin[[tortura]]<nowiki/>rekin zigortzen zen.\n==== XVI. mendea ====


Bihar eta etzi hiru estropada Zumaian – Zumaiako Telmo Deun Arraun Elkartea\nPosted bykudeatzailea\t 2009(e)ko uztailak 31 Leave a comment on Bihar eta etzi hiru estropada Zumaian\nBihar eta etzi hiru estropada jokatuko dira Zumaian, eta Zumaiako Arraun Elkarteko hiru traineruk hartuko dute parte hitzordu horietan. Bihar, 18:30ean (ETB 1), Euskotren ligako bosgarren jardunaldia jokatuko da, eta herriko arraunlariek ordezkatuko dute Gipuzkoa. Bigarren dira sailkapenean gipuzkoarrak, galiziarren atzetik. Bi ontzioz gain, Bizkaia eta Katalunia ere ariko dira. Bi luzetara jardun beharko dute, ziaboga bakarrera.\nGero, 19:00etan (ETB 1), San Miguel ligako bederatzigarren estropada jokatuko da, eta Zumaia lehen txandan ariko da, Arkote, Meira eta Tiranekin. Bederatzigarren dira zumaiarrak sailkapenean. Igandean ere lana izango dute, hamargarren jardunaldia Getxon (12:00etan, ETB 1).\nIgandean, bertan, KAE 2 ligako estropada jokatuko da, 12:00etan, eta Zumaia B bertan izango da. Txandakideak Santander, Mundaka eta Colindres izango ditu. Zortzigarren daude sailkapenean. Aurretik, ordea, bihar, Getxon daukate estropada zumaiarrek, 13:30ean. Ligakoa hori ere.\nPosted bykudeatzailea 2009(e)ko uztailak 31 Posted inAlbisteak


Urtarrila - Deia\nkarmele jaio 31.01.2020 | 06:22\nURTarrila astelehen luze bat da. Urtarrila da auto baten barruko astelehen goizeko aharrausia, liburuz beteriko eskolako motxila pisutsu bat, egin gabeko ohea, asteburuko oroitzapena ezpainetan, hozkailu hutsa, zereginen zerrenda amaigabeak, ogia erostea etxerako bidean, neke kronikoa.\nUrtarrila norberaren pausoen gainean ibiltzea da, jendearen pausoen gainean. Urtarrila zeure buruari ispiluan jende itxura har-tzea da; markesinetatik irribarre egiten dizuten hortz zuriko pertsona horiek oso urrun bizi diren estralurtarrak direla sentitzea da; Correos-en bulegoan ilara egin eta zeure burua zenbaki bat balitz bezala ikustea da; medikuarekin hitzordua eskatzeko duzula pentsatzea eta gaur ere biharko uztea.\nUrtarrila astelehen luze bat da, eta agian zentzua du baldin eta bertatik igarotzen denak ez badu galtzen berritzeko, gauzak hobeto edo beste era batera egiteko gogoa, beste helburu batzuetara iristeko bide berriak bilatzeko gogoa, benetan gustatzen zaion horretara hurbiltzeko urrats sendo eta ausartak ematekoa. Izan ere, urtarrila merkealdietan arropa, izara eta toalla berriak erostea ere bada. Eta zure etxea eta itxura berritzen dituzun bezala, urtarrilak aukera ematen dizu bide berriak irekitzeko, itxaropen eta ilusio berriak izateko, gustuko duzun zerbaiten ahalegintzeko, etorkizunerako lurra prestatzeko, errutina eta ohiturei aurrea har-tzeko. Talaia ona da urtarrila, bidea prestatzeko aukera ona. Ereiteko une egokia.\nUrtarrila aukera ona da berriro ere ibiltzen ikasteko. Denbora batez modu automatikoan ibiltzeari uzteko eta kontzientzia hartzeko zein momentutan ari zaren ezkerreko oinarekin zapaltzen eta zeinetan eskubikoarekin. Urtarrila berritzea edo hiltzea da; pedalei eragiten jarraitzea da, baina begirada iritsi nahi duzun helmugan itsatsita. Une egokia da nora iritsi nahi duzun galdetzeko.\nBaina amaitu zaigu urtarrila. Eta, hara, kasu askotan ogiaren kurruskua jaten heltzen gara eguerdian etxera, oraindik otsailean zer izan nahi dugun jakin gabe, handitan zer izan nahi dugun jakin gabe.


Denak berdinak direlako\nMar 5, 2018\tNork:\terik gartzia\t-\n61 oiartzuarrek parte hartu dute Lilatoiaren XXIX. ekitaldian; Elena Cano izan da azkarrena, eta Ane Asensiok ere parte hartu du\nAne Asensio Telletxeak ‘handbike’-arekin osatu zuen bost kilometroko ibilbidea.\nEmakumeei ikusgarritasuna ematen dien lasterketa jokatu zuten atzo, Lilatoia. XXIX. ekitaldia zen atzokoa, eta 5.000 emakumetik gora parte hartu zuten. Oiartzundik kuadrilla eder bat hurbildu zen Donostiara, 61 lagun denera. Bakarka edo taldeka, parte hartzea izan zen garrantzitsuena. Espaloietan ere bai izan zen eskuak txaloka astindu zituenik.\nAzken sailkapenak daudenez, horien berri ere eman behar da. Elena Cano Gauthier beteranoen mailako atleta izan zen oiartzuarren artean azkarrena. Bost kilometroko ibilbidea 25 minutu eta 35 segundotan egin zituen. Oiartzuarren sailkapen osoa ikusteko, sakatu esteka.\nLilatoian berdintasuna, oztoporik gabe, aldarrikatzen denez, Ane Asensio Telletxeak ere bertan hartu zuen parte. Handbike-an egin zuen lasterketa, ordu erdi pasatxoko marka eginez.\nIgeriketako San Esteban Saria jokatuko d ...\nMutilek garaipenaren bidea aurkitu dute ...\nZiklista oiartzuar ugarik jaso dute aito ...


Irakurketa eta elkarlaguntza\nPosible al da ekimen bardin baten bitartez irakurketa eta elkarlaguntza, biak sustatzea? Zalantzarik ez. Hori da hain zuzen ere egun honeetan Lauaxeta Ikastolan, 2. eskuko liburuen azoka solidarioaren bitartez lortzen doguna.\nEta zelan gauzatzen da? Datorren apirilak 3, 4 eta 5ean, zuen etxeetatik, 2 eta 18 urte bitarteko irakurleei zuzendutako liburuak bialdu daikezuez, apirilak 10 eta 11an, azoka solidario bat ospatuko dogularik. Liburu guztiek euro bateko salneurria izango dabe eta liburu bat baino gehiago eskuratu ahal izango da, nahi ezkero.\nLortutako dirua Ashton’s House of Hope fundazioari emango jako. Fundazioaren helburu nagusia, “Casa de la esperanza” deituriko ikastetxean dagozan neskei heziketa duin bat emotea da.\nEskerrik asko guztioi zuen laguntzagaitik!


DEMAren BLog: Ekintzaileak BIZIraunkortasunaren bila\nEkintzaileak BIZIraunkortasunaren bila\n2017ko martxoaren 7a\nBIZIraunkortasuna. Hiru hitzetan oinarrituta sortutako kontzeptua: iraunkortasuna, bizitza eta bideragarritasuna. Hitz gakoak DEMA Enplegu eta Ekintzailetza Foru Agentziak eta Bizkaiko Foru Aldundiko Enplegua, Gizarte Inklusioa eta Berdintasuna Sustatzeko Sailak antolatutako II. Ekintzailetza Jardunaldietan, zeinean negozio planaren eta bizitza planaren artean oreka bat aurkitzea xede nagusia zen. Biak modu eraginkorrean kalibratuz soilik lortuko du ekintzaileak biziraunkortasuna.\nJoan den ostegunean, Bizkaiko ekosistema ekintzailean modu batean ala bestean inplikatuta dauden eragileak elkartu ziren UPV/EHUren Bizkaia Aretoko Baroja Aretoan. Elkarrekin gogoeta egin, esperientziak proposatu eta aurkeztu, eta ideia berriak sortu zituzten ekosistema hobetzeko eta inklusiboago bihurtzeko, boteretzaile eta eraldatzaileago izateko, gure lurraldearekin konprometituago, bideragarria, aberatsa eta anitza, eta, batez ere, ekintzaileen zein beren ekimenen ongizatea eta iraunkortasuna lortzeko. Hark esan zuen moduan, “Erroma ez zen egun bakarrean egin”, baina ekitaldia emankorra izan zen bertara etorri ziren guztien inplikazioari esker: hainbat elkarte publiko-pribatu, ekintzaileak eta herritar taldeak. Erronka konponbidera irits dadin dagoen interesa handia zela ikusi zen, eta beharrezkoa dela hari aurre egitea guztiok elkartuz eta elkarrekin lan eginez.\nJardunaldietako goiza entzuteari eta inspirazioari tartea egiteko aurreikusia zegoen. Hala ere, hori baino askoz gehiago izan zen. Goizak, askotariko edukia zuen lau blokeei esker, kolaborazio lanean oinarritutako arratsalde baterako enpatia eta gogoak sorrarazi zituen. Eta egunak gogotik eman zuen, bai horixe!\nTeresa Laespada foru diputatuak eman zien hasiera jardunaldiei eta lehen ponentzia blokeari; Alfonso García Bizkaiko Foru Aldundiko enpleguko zuzendari nagusiak dinamizatu zuen, eta María Saizen (UPV/EHUko Ekonomia eta Enpresa Zientzien Fakultateko Enpresen Kudeaketa Masterra) eta María Ángeles Diezen (UPV/EHUko Gizarte Ekonomiaren eta Kooperatiba Zuzenbidearen Institutuko Gizarte Ekonomia eta Ekonomia Solidarioa Masterra) eskutik, prestakuntza aplikatua aniztasunetik begiratuta gaia landu zuen. Salbuetsi ezin den faktore bat izan arren, prestakuntza guztiz erabakigarria baita proiektu berritzaileei ekiteko orduan. “Halaber -adierazi zuen Saizek- amerikar ingurune ekintzailean gertatzen ez den bezala, hemen porrota estigmatizatu egiten da oraindik, eta hori da, hain zuzen, arrazoi nagusietako bat porrotera bideratuta ez dagoen hezkuntza baten alde egiteko, ahal den neurrian". Saizek garrantzi gorena eman zion, gainera, ekintzailetza iraunkorrari, “ez soilik ekintzailearen bizitzarako, baita lurraldearen bizitzarako ere. Lortzea -esan zuen- arrakasta ekintzailearen zati da”.\nMaría Ángeles Diezek azaldu zuen prestakuntza prozesuak eta hezkuntza proiektuak zenbat eta anitzagoak izan, orduan eta aberasgarriagoak eta sendoagoak direla ekosistema ekintzailearentzat, oro har: pertsona, proiektua, lurraldea… Eztabaida eta talde lanaren faseak aniztasun horretatik elikatuko dira. Ondorioz, proposatu egin zuen beste pertsona batzuekin batera ekitea gizarte ekonomia eta ekonomia solidarioa sortzeko, eta ekonomia horretako etorkizuneko profesionalek “pertsona konprometituak” izan behar dutela, sortzen duten ekonomiaren ildo bereko balioekin. Proposatu zuen, halaber, ikasleak ikasgelatik irten daitezen.\nLehen ponentziek boladan jarri zuten jada beste hainbatetan etengabe ikusiko genuen argazki bat: ekonomia feministaren izozmendia. Diezek ohartarazi zuen: "Bizitzarako ekonomia iraunkorrak alderantzikatu egin behar du, diziplina aniztasuna eta aniztasuna bilatuz".\nVía Juntas Emprendemos\nOndoren, jardunaldiek esperientzia mahai bat izan zuten “Taldean eta berdinen artean ekin”; horretarako, hainbat eragileren testigantza ilustratzaileak entzun ziren, besteak beste, Beatriz Alejos DEMAko Sustatutako Taldeka ekintzailetza programaren zuzendaria, Pilar Garay Emprendes.net programakoa, Loli Castilleja eta Marian Diana Diakite Alencop programakoak eta Laurent Ogel Triple Balance programakoa. Eztabaidaren dinamizatzailea Susana González Rómulo izan zen, Bizkaiko Foru Aldundiko Enplegua, Gizarte Inklusioa eta Berdintasuna Sustatzeko Saileko aholkularia.\nParte hartzaile bakoitzak kolaboratzen duen ekimena aurkeztu zuen, guztiak izendatzaile komun bat dutenak: kooperazioa ekiteko, pertsonak erdigunean jarriz. Jabetu ginen pertsona bakoitzaren beharrak ezagutzea, osotasunean kokatzea eta taldean ekiteko beharrezko tresna egokiak eskaintzea funtsezkoa izan daitekeela proiektu bideragarriak eta iraunkorrak garatzeko, arlo profesional eta pertsonalean. Pilar Garayk taldean ekiteko arrazoiak eskaini zituen: “Uste dugu gizartean gehien sustraitzen ari den modua dela. Gizarteak egitura kolektiboak behar ditu pertsonen bizitza mantendu ahal izateko". Ogelek adierazi zuen "pertsonak ezagutzea, haien egoera emozional, harremanezkoa eta materiala" beharrezko oinarria dela taldean eta berdinen artean ekiteko.\nDEMAren Sustatutako Taldeka ekintzailetza programaren kasuak garrantzi berezia hartu zuen esperientzia mahai honen gaia oinarritzeko orduan. Beatriz Alejosek azaldu zuen 2010era arte Foru Agentziara aukera bilatzen zuten ekintzaileak iristen zirela, baina handik aurrera, krisiaren ondorioz, beste mota bateko ekintzaileak iristen hasi zirela, premiak bultzatutakoak, alegia. Une horretara arte ez zuten ekintzailetza bizitza plan gisa proiektatu, baina orduan bai, baloratzen hasiak ziren autoenplegua laneratzeko alternatiba baliozko gisa. Halaber, DEMAri beste erronka bat planteatu zitzaion, hau da, harago iristea: aukera hori baloratu ere ez zuten langabeengana iristea eta “besteren konturako txipa aldatzea ekintzailetzaren alde”. Alejosen iritziz “funtsezkoa da ekingo duen pertsona bakarrik ez sentitzea” eta Taldeka programak lan egiten du bere kideak (negozio zehatz baten ideia ez duten pertsonak) "beren bizitzen protagonistak bihur daitezen, beren lanbidearen eta lanaren protagonistak, talde bateko kide sentituz, non, beste gauza askoren artean, talde ideiak sortzeko lan egiten den".\nEkitaldiak aurrera egin zuen lau esperientzia inspiratzaileekin, Arantxa Sainz de Murietak dinamizatuak, “Nor bere buruzagi” mahaian: Juntas Empredemos, Emakumeekin, Login eta Café para Autónomas programetako ordezkariekin. Ezin aurkitu modu hoberik emakumeen ekintzailetza zer den ulertzeko! Lau taldeek horren alde lan egiten dute buru-belarri. Berriz ere, elkarlana, kooperazioa eta batak besteari laguntzea ezinbestekoa da haien ahalmenak aktibatu eta indartzeko, elkarri ikusgaitasuna emateko…\nCafé para Autónomas programako May Serranok gonbita luzatu zigun begiak ixteko eta barne eta kanpo juiziorik gabeko espazio bat sortzeko, geure espazioa. Etiketak gainetik kentzeko ere bai. Segurtatu zigun ekintzailetza emakumeentzat iraunkorra izateko “bizitza erdigunean jarri behar dela, benetan; ekintzara pasatu behar dela; agintea eskuetan hartu". ColaBoraBora taldeko Txelu Balboak, Juntas Emprendemos programaren ordezkari gisa, behin eta berriz adierazi zuen zeinen garrantzitsua den emakumeen ekintzailetzari aurre egitea "logika integratu batetik"; ezin baita bizitza plana eta negozio plana bereizi, kalibratu baizik. Emakumeekin programako Idoia Postigosek auzi funtzional baten ñabardura egin zuen: “Proiektu bideragarrietan pentsatu behar dugu, merezi dutenak, eta kontuan izan horrek batzuetan ordaintzea ekartzen duela eta, beste batzuetan, kolaboratzea...". Bestetik, Login programako Eva Calaviak gainditu gabeko irakasgai bat planteatu zuen: herritarrak gizarte erantzukizun gisa.\nDEMAko zuzendari gerente Gloria Mugicak jardunaldien goizeko saioa itxi zuen Gizabi, Lágrimas de Cocodrilo, Neurki eta CESS taldeetako arduradunen kasuak, aholkuak eta bizipen ekintzaileak (haietako batzuk oso berriak) entzun ondoren. Eta entzuleak adi eta guztiz emanak egon ziren amaiera arte. Hori gozamena!\n(Bir)elkar ezagutu, mugak identifikatu eta etorkizuna elkarrekin irudikatuz\nArratsaldea elkarrizketari eta proposamenari eskaini zitzaien, baita kolaborazio lanari ere, hizketaldi euskarrian, lau urratsen bitartez: parte hartzaileek (bir)elkar ezagutu zuten, ekintzailetzaren eta biziraunkortasunaren inguruan gaur egungo egoeraren mugak identifikatu zituzten (programak, jarduera ildoak, politikak…), etorkizun hurbila irudikatu zuten eta desiratutako etorkizun horrentzat hainbat egituraketa proposamen proiektatu zituzten. Elkarrenganako interesa, inplikazioa, positibismoa eta soluzioak eskaini eta aurkitzeko gogoak bizirik izan ziren saioaren minuturo; kasu honetan, gidari apartak izan zituen ColaBoraBorako Rosa Fernández eta Txelu Balboa.\nBizkaiko Foru Aldundiko Enplegua, Gizarte Inklusioa eta Berdintasuna Sustatzeko Sailak eta DEMA Enplegu eta Ekintzailetza Foru Agentziak eskerrak eman nahi dizkizue bihotz-bihotzez han izan zineten guztioi, gogotsu jardun zenutelako, bizitza erdigunean duen ekintzailetza bideragarri eta iraunkor baten alde lanean. Jardunaldi hauek bizi izan bazenituzten, bidali, arren, zuen iruzkinak eta iradokizunak. Haiek jasotzeko irrikatzen gaude!


2011ko irailean industriako prezioek % 0,1 egin dute gora, aurreko hilabetearen aldean\nHomeGaiakIndustria-prezioen indizea (IPRI)Prentsa Oharrak 2011ko irailean industriako...\nEUSKAL AEko INDUSTRI PREZIOEN INDIZEA (IPRI). 2011ko IRAILA\nIazko datuekin alderatuz gero, prezioek % 7,1 egin dute gora\nEUSTATen datuen arabera, Euskal AEko industriako prezioek % 0,1 egin dute gora 2011ko irailean, aurreko hilabetearen aldean. Datu horien arabera, azken hamabi hilabeteetako industriako prezioen aldaketa jaso duen iraileko urte arteko tasak % 7,1eko hazkundea izan du.\nSektore-azterketa xehekatuenak erakutsi bezala, 2011ko irailean, eta aurreko hilabetearen aldean, “Kokea lortzeko eta petrolioa fintzeko fabrikak” (% 3,3) adarrak izan du inflazio handiena, eta ondoren daude “Energia elektrikoa, gasa eta lurruna” adarra (% 1,1) eta “Ehungintza, jantzigintza, larrugintza eta oinetakoen industria” (% 0,4). Prezioetan beherakada handiena izan duten adarrak, aldiz, honakoak izan dira: “Zura, papera eta arte grafikoen industria” (% -1,4), “Metalurgia eta produktu metalikoak” (% -0,7) eta “Industria kimikoa” (% -0,5).\n2010eko irailetik 2011ko irailera arteko aldian, prezioen hazkunderik handienak ondoko adarretan eman dira: “Kokea lortzeko eta petrolioa fintzeko fabrikak” (% 23,3), “Energia elektrikoa, gasa eta lurruna” (% 21,5), eta "Industria kimikoa" (% 7,4). “Erauzteko industriak” sektoreko prezioek baino ez dute behera egin (% -1,8).\nOndasunak xede ekonomikoaren arabera sailkatuta, eta aurreko hilabetearekin alderatuta, soilik Tarteko Ondasunen sektoreak egin du behera: prezioak % 0,8 jaitsi dira. Energiak % 2,3 egin du gora, eta Ekipamenduko Ondasunek % 0,2 egin dute gora aurreko hilabetearekin alderatuta. Kontsumo Ondasunek ere, oro har, gora egin dute (% 0,2), Kontsumo Ondasun Ez Iraunkorrek gora egin dutelako (% 0,3); izan ere, Kontsumo Ondasun Iraunkorrek (% 0,1) behera egin dute.\nOndasunen multzo handi hauen prezioen bilakaera guztiek gora egin dute urte arteko aldian. Energiaren prezioak % 22,5 gehitu dira, Tarteko Ondasunenak % 4,7, Ekipamenduko Ondasunenak % 2,4 eta Kontsumo Ondasunenak % 2,4. Azken hauen artean, % 3,1 igo ziren Kontsumo Ondasun Ez Iraunkorren prezioak eta % 0,6 Kontsumo Ondasun Iraunkorren prezioak.\nEuskal Estatistika Erakundea Donostia-San Sebastián, 1. 01010 Vitoria-Gasteiz Tel.:+34-945-01 75 00 Faxa:+34-945-01 75 01 Helbide elektronikoa: eustat@eustat.eus Harremanetarako pertsona: Gerardo Pérez Aja Tel.:+34-945-01 75 06 Faxa:+34-945-01 75 01 Euskal AEko Industri Prezioen Indizeari (IPRI) buruzko prentsa-ohar gehiago Euskal AEko Industri Prezioen Indizearen (IPRI) gaineko datu-bankua